ועדת הכלכלה, כנסת 20, פרוטוקול מספר 33, 2015-07-20 13:00

איתן כבל: צהרים טובים, אני מבקש לפתוח, בשמחה אפילו, ישיבה נוספת של ועדת הכלכלה.

איתן כבל: הפעם מדובר בדיון מהיר, יוזמה של שני חברי כנסת, חבר הכנסת מיקי לוי וחבר הכנסת אראל מרגלית.

איתן כבל: הנושא הוא: "בגלל מחלוקת בין היבואנים לרבנות: הבשר מתייקר בעשרות אחוזים".

איתן כבל: ברשותכם, נפתח את הדיון בהצגת הדברים, בקצרה, על-ידי חבר הכנסת מיקי לוי ואחריו חבר הכנסת אראל מרגלית.

אראל מרגלית: אני מבקש שתיתנו לי להתחיל כי אני באמצע דיון על חוק המו"פ.

אראל מרגלית: אדבר בקצרה.

אראל מרגלית: תודה רבה.

אראל מרגלית: כבוד היושב-ראש, תודה על קיום הדיון הזה.

אראל מרגלית: מיקי לוי, כל הכבוד שאתה מוביל את זה.

אראל מרגלית: אני מתנצל שאצטרך לעזוב ולא אוכל לשמוע הרבה מן התשובות כי אנחנו נמצאים בעיצומם של הדיונים על חוק המו"פ ואנחנו עוסקים בסעיפים הקריטיים.

אראל מרגלית: בגדול, לקראת החגים חסרים כ-25,000 טון בשר וזה מוביל להתייקרות של 40% במחירי הבשר ברחבי מדינת ישראל.

אראל מרגלית: זה, בגדול, הבעיה.

אראל מרגלית: אנחנו נדרשים לזה ולכן באנו עם השאילתה הדחופה.

אראל מרגלית: מיקי לוי ידבר עוד הרבה מאוד על הפרטים ועל הנסיבות ואיך זה עובד, אבל אנחנו דורשים דיון בנושא הזה.

אראל מרגלית: לא ייתכן שלקראת החגים הצרכנים במדינת ישראל פתאום יעמדו בפני מצב קשה, בגלל כל מיני הליכים שבהם רוצים לפקח או לא לפקח, ואני בטוח שיש פיקוח סביר ורוצים שיהיה פיקוח סביר, וזה בסדר גמור, אבל כרגע בגלל התהליך והבירוקרטיה והמצב בתוך המשק יש מחסור אדיר בבשר והמחירים עולים בצורה בלתי סבירה.

אראל מרגלית: כולנו מדברים פה על יוקר המחיה, כולנו מדברים על אזרחי ישראל, כולנו מדברים על אנשים לפני החגים.

אראל מרגלית: אנחנו רוצים שתידרשו לזה ושהחסמים שלא מאפשרים לייבא בשר, החסמים שפתאום נוצרו יוסרו לאלתר.

אראל מרגלית: זה, בגדול, הסיפור על רגל אחת.

איתן כבל: תודה חבר הכנסת אראל מרגלית.

איתן כבל: חבר הכנסת מיקי לוי, בבקשה.

מיקי לוי: תודה רבה לך, אדוני היושב-ראש.

מיקי לוי: ביקשתי את הדיון הדחוף הזה ביחד עם חברי אראל מרגלית מכיוון שאני רואה דחיפות רבה לקראת ראש השנה לטפל בעניין המחסור שנוצר בבשר.

מיקי לוי: אקדים ואומר שאני מבית דתי ואני בעד כשרות, אבל אני לא בעד כשרות קיצונית כי זה מעלה את יוקר המחיה.

מיקי לוי: המצב שנוצר הוא עקב המחסור, עלייה של בין 26%-42% במחירי הבשר.

מיקי לוי: אדוני היושב-ראש, כך לא נלחמים ביוקר המחיה.

מיקי לוי: זה מגיע לכיסו של כל אזרח במדינת ישראל.

מיקי לוי: לקראת ראש השנה צפויה עלייה ממוצעת של כ-25%-30% במחירי הבשר.

מיקי לוי: כפי שאראל מרגלית אמר, יש מחסור, נכון למחר בבוקר, של 20,000 טון.

מיקי לוי: אנחנו לקראת החגים.

מיקי לוי: נראה לי שיש כאילו יד מכוונת.

מיקי לוי: אני נזהר מאוד בלשוני.

מיקי לוי: אגב, יש כאן יבואנים?

מיקי לוי: ברוכים הבאים.

מיקי לוי: נשמח לשמוע גם אתכם, איך אפשר לשמור על הכשרות שתתאים לחברי מסיעת ש"ס שירצה אולי בד"צ של בית יוסף, וכאשר לי מספיקה כשרות – יש הצעת חוק בדרך בעניין הזה – של רב הקהילה היהודית בארגנטינה.

מיקי לוי: לי זה מספיק, ואני שומר כשרות ובבית יש לי מגֵרות נפרדות לבשר וחלב.

מיקי לוי: כל יבואן, לפי הבדיקה שלי, מעסיק בחוץ לארץ כ-15-17 עובדים: שוחטים, בוחני סכינים – אני לא מתמצא לגמרי בעניין הזה, על זווית הסכין וכל הדברים האלה – מטיס אותם לשם לחודש וחצי-חודשיים ומחזיר אותם.

מיקי לוי: בעקבות הדרישה של הרבנות לשנות את הרכב הכוח הנוסע לחוץ לארץ נוצר סכסוך.

מיקי לוי: רבותי, אני פונה גם ליבואנים וגם לרבנות.

מיקי לוי: למה הסכסוך הזה מועמס על גבו של האזרח שבא לקנות בסופרמרקט?

מיקי לוי: אי אפשר היה לפתור את זה לפני כן?

מיקי לוי: היינו צריכים לחכות למשבר של מחסור ב-20,000 טון?

מיקי לוי: התהליך של הבאת בשר קפוא לישראל לוקח סדר גודל של בין חודשיים לשלושה חודשים.

מיקי לוי: זה אומר שאנחנו צפויים לחוסר לקראת החגים.

מיקי לוי: זה מטריד את מנוחתי.

מיקי לוי: מה אתם רוצים, יבואני הבשר והספקים, שאנחנו נקרא מכאן לחרם צרכנים שיצרכו רק בשר עוף?

מיקי לוי: זה מה שרוצים, שהבשר יירקב במחסני הקירור?

מיקי לוי: אני רואה את כולנו, אני כולל בזה גם את עצמי כמחוקק, כחבר הכנסת, שאני שותף לכל הנושא הזה.

מיקי לוי: השינוי של המשלחות לחוץ לארץ, קטונתי מלהבין למה זה צריך להעלות את המחיר, ולפי היבואנים זה יעלה את המחיר.

מיקי לוי: אשמח לשמוע מכם.

מיקי לוי: ברור לי לחלוטין שזה "יגולגל" על גבו של הצרכן, של האזרח, וזה כבר קורה כי יש היום מחסור בחנויות ועלייה גדולה מאוד של מחירים, כפי שציינתי.

מיקי לוי: חברים, לכם יש אחריות, בדיוק כמו לחברי הכנסת, לרבנות הראשית, ליבואנים, לספקים, לכולם.

מיקי לוי: כך לא נלחמים ביוקר המחיה, זה לא יכול להיות.

מיקי לוי: אני אומר לכם, אנחנו כחברי הכנסת לא ניתן לזה לקרות ואם נצטרך להגביל, לחוקק, לעשות – אתם תמצאו אותנו שם.

מיקי לוי: נשמח מאוד לשתף פעולה ולקבל מכם עצות איך להוריד את המחיר כלפי מטה, נשמח מאוד לקבל עצות, אבל המצב הנוכחי חברי ואני בוודאי ובוודאי לא נסכים לו.

מיקי לוי: בדקתי ולמדתי מיבואנים שלקראת החגים הבשר יעלה בין 25-30 שקלים לקילוגרם, ובנתחים טובים יותר כמו צלעות וכולי יעלה אף יותר, בין 40-45 שקלים לקילוגרם.

מיקי לוי: זאת קטסטרופה בעלויות המחיר.

מיקי לוי: ויש גם אשמה של בעלי הסופרמרקטים.

מיקי לוי: אני שם פה הכול על השולחן.

מיקי לוי: חבל שלא נמצא כאן איזה בעל סופרמרקט שאומר שהיבואנים זיהו מחסור בעקבות הסכסוך הזה ובכוונה העלו את מחירי הבשר.

מיקי לוי: בסוף יש את האזרח ולכולנו יש אחריות על האזרח.

מיקי לוי: בתפקידי הקודם – יושבים כאן נציגי משרד האוצר, הם יכולים להעיד שניסיתי לטפל בעניין הזה, להוריד את מחירי ייבוא הבשר הקפוא לארץ, והצלחנו להוריד את מחירי הבשר החי באחוזים ניכרים.

מיקי לוי: והנה עוד פעם אנחנו בפני משבר.

מיקי לוי: ומה כולנו יכולים להסביר לאזרחים ששלחו אותנו לכאן?

מיקי לוי: שום דבר.

מיקי לוי: חברים, בגלל הסכסוך יש מחסור של 20,000 טון בשר.

מיקי לוי: אדוני, אשמח מאוד לשמוע פתרונות.

<לאה ורון: חבר הכנסת לוי, נציגי רשתות השיווק הוזמנו לדיון וחלקם גם יושבים פה.

מיקי לוי: אשמח מאוד לשמוע את שני הצדדים.

איתן כבל: תודה.

איתן כבל: ברשותכם, אני רוצה להתחיל את הדיון.

איתן כבל: יש כאן חברי כנסת נוספים שירצו בוודאי להתייחס.

איתן כבל: מן המשרד לשירותי דת, מי יכול לפתוח ולהציג את התמונה?

איתן כבל: אני בטוח שלכל אחד יש מה לומר.

<עודד פלוס: אני מנכ"ל המשרד לשירותי דת ומנכ"ל בפועל של הרבנות הראשית.

איתן כבל: בהצלחה.

<עודד פלוס: תודה רבה.

<עודד פלוס: אני לא רוצה להיכנס לשאלת האחוזים.

<עודד פלוס: אני גם לא רוצה להיכנס לשאלה האם העלייה במחירים היא תוצאה של העיכובים, שתיכף אכנס אליהם, או איזו אמתלה.

<עודד פלוס: אני לא רוצה לפתוח חזית מול היבואנים.

<עודד פלוס: כרגע אנחנו נמצאים בשלב שבו, לפחות לפי ידיעתי, העניינים הוסדרו – אני לא מדבר עכשיו על המחיר אבל לפחות ברמת השיח בינינו, ברמת המחלוקות בינינו העניינים הוסדרו.

<עודד פלוס: אני רוצה לתת איזה רקע לדיון פה.

<עודד פלוס: הרבנות הראשית – עוד לפני תקופתי – החליטה שהיא צריכה ליצור איזה חיץ, איזו חומת ברזל בין היבואנים לבין המשגיחים מטעם הרבנות על מנת לגרום לכך שהבשר יהיה כשר.

<עודד פלוס: לכולנו ברור שברגע שיש זיקה, גם אם מדובר בצדיקים גמורים, עדיין הזיקה הזאת יכולה – נקרא לזה בצורה הכי עדינה – לחלחל ולפגוע בכשרות.

מיקי לוי: בכמה משגיחים מדובר?

<עודד פלוס: אנחנו מדברים רק על הצוות שלנו שמונֶה שלושה אנשים.

<עודד פלוס: אני מדבר על הצוות שבו עוסקים הקריטריונים.

<עודד פלוס: תיכף אתייחס לקריטריונים.

<עודד פלוס: אני לא מדבר על השוחטים והיבואנים.

<עודד פלוס: שלושה אנשים לקבוצה.

יצחק וקנין: מיקי לוי, אני מציע שתשמע אותו עד הסוף ואז תשכיל הרבה יותר.

<עודד פלוס: אנחנו לא מטפלים בכל הצוות.

<עודד פלוס: הצוות הוא גדול ומונה לפעמים 15 או 17 אנשים.

<עודד פלוס: אנחנו לא מתעסקים בכל הצוות.

<עודד פלוס: כל הצוות מועסק על-ידי היבואנים.

<עודד פלוס: אנחנו מטפלים רק במנגנון הפיקוח, נקרא לזה כך, שזה ראש צוות שוחטים, בודק פנים ובודק חוץ.

<עודד פלוס: לא אלאה אתכם עכשיו בכל המושגים.

<עודד פלוס: אלה בעלי תפקידים שתפקידם לבדוק את הבהמה.

<עודד פלוס: אנחנו אישרנו את הקריטריונים במועצת הרבנות הראשית, שהיא הגוף המוסמך, והקריטריונים האלה הותקפו משני צדדים.

<עודד פלוס: היה לנו בג"ץ צולב, גם על-ידי אדם ששמו יצחק רבין וגם על-ידי היבואנים והקריטריונים שלנו עמדו במבחן של בג"ץ.

<עודד פלוס: לא עצרו אותנו, בואו נגיד כך.

<עודד פלוס: לא קיבלנו פסק-דין סופי אבל לא עצרו אותנו.

<עודד פלוס: במקביל התנהלו הליכים בבית-הדין לעבודה, בהתחלה בבית-הדין האזורי, אחרי זה בבית-הדין הארצי, וגם שם – צלחנו גם את המכשלה הזאת.

<עודד פלוס: ברגע שבאנו ליישם את הקריטריונים, כשעברנו את המכשלה הזאת, הבנו שיש בעיה, הבנו שהקריטריונים יוצרים איזו בעיה.

<עודד פלוס: יש בעיה של אנשים, יש בעיה של צוותים, יש בעיה של בעלי תפקידים.

<עודד פלוס: הגענו למסקנה שבמבחן המעשה יש מקום לשנות את הקריטריונים.

<עודד פלוס: אני רק רוצה להוסיף מילה.

<עודד פלוס: מלכתחילה היה ברור גם לבית-המשפט שהקריטריונים הם סוג של פיילוט.

<עודד פלוס: זו פעם ראשונה שאנחנו מפעילים אותם.

<עודד פלוס: יכול להיות שיצליחו, יכול להיות שניתקל בקשיים.

<עודד פלוס: הודענו כבר בתחילת התהליך שאנחנו עושים פיילוט ואנחנו נבקש – והעניין הזה קיבל ביטוי בהחלטה של בית-המשפט – במידה ונשתכנע שהקריטריונים האלה לא ישימים נעשה רברס, נבדוק אותם, נשב מול היבואנים ונראה איך אנחנו מתאימים את הקריטריונים למציאות בשטח.

<עודד פלוס: המטרה שלנו היא בסופו של דבר ליצור את האיזון שחבר הכנסת לוי מדבר עליו: מצד אחד, להגביר את הכשרות, מצד שני, לא לגרום נזק ליבואנים, לא לגרום לעליית מחירים.

<עודד פלוס: ברור לנו שכל הרגולציה הזאת, כמו כל רגולציה, יש לה השפעות גם על מישור המחיר.

<עודד פלוס: הלכנו על מהלך של שינוי הקריטריונים.

<עודד פלוס: ניסינו לעשות מהלך מהיר באמצעות משאל טלפוני של מועצת הרבנות הראשית.

<עודד פלוס: בשלב הזה התחיל דין ודברים בינינו ובין משרד המשפטים.

<עודד פלוס: הם קולגות שלנו, אני לא הולך עכשיו להפנות כלפיהם אצבע מאשימה, אני לפחות לא אעשה את זה.

<עודד פלוס: התחיל דין ודברים, האם שינוי הקריטריונים הוא אכן תוצאה של המציאות בשטח או שיש פה איזה סוג של כניעה ליבואנים.

<עודד פלוס: זאת היתה ההאשמה שהפנו כלפינו, שיש כאן סוג של כניעה ליבואנים, שהיבואנים משתמשים בטיעון הזה של המחיר, מפעילים על הרבנות הראשית לחץ ואומרים: אם אתם לא משנים את הקריטריונים לא יהיה בשר בחגים, ואם יהיה בשר – המחיר שלו יאמיר.

<עודד פלוס: היה לנו מאמץ לא פשוט לשכנע, ונכנסו לעניין – היתה לי באופן אישי שיחה עם שר האוצר.

<עודד פלוס: בעקבות השיחה שלי עם שר האוצר התקיימה ישיבה אצל שרת המשפטים, שלקח בה חלק גם השר לשירותי דת וגם שר הכלכלה דרעי שנכנס גם לעניין כי העניין הזה מדאיג אותו לא פחות מאת היושבים פה, ואולי יותר, והרב הראשי, הרב דוד לאו.

<עודד פלוס: בסופו של יום – לא אלאה אתכם בפרטים כי אני מבין שהישיבה הזאת קצרה – הושגו הסכמות וביצענו שינוי של הקריטריונים, התאמנו אותם.

<עודד פלוס: לפחות לפי מיטב ידיעתי הצוותים שוחטים.

אורי מקלב: המחירים יעלו או לא יעלו?

<עודד פלוס: המחירים יעלו.

<עודד פלוס: עם כל הכבוד, אנחנו לא אחראים על המחיר.

איתן כבל: אדוני המנכ"ל, אם יורשה לי לכוון את הדיון, לא באנו עכשיו לפתור את כל בעיות הכשרות.

איתן כבל: אני רוצה שאדוני יתמקד, וכך כל אחד בתורו.

איתן כבל: נושא הכשרות הוא נושא ענק, מצד אחד, וכל נושא הבשר הוא נושא ענק בזכות עצמו, מצד שני.

איתן כבל: זה כוחו של הדיון, דיון מהיר בשאלה מאוד-מאוד מוגדרת, בטענה של חברי הכנסת מיקי לוי ואראל מרגלית, וזה בא לידי ביטוי בדיוק בכותרת של הדיון: "בגלל מחלוקת בין היבואנים לרבנות הבשר מתייקר בעשרות אחוזים".

איתן כבל: זאת אומרת, לא יכולנו לייצר אמירה יותר מזוקקת כדי שתינתן עליה תשובה.

איתן כבל: מנקודת המבט שלי אתה כמנכ"ל – ושוב, אני מאחל לך הצלחה בתפקידך – תנסה מהצד שלך, עד כמה שידך משגת, לענות תשובה.

איתן כבל: אני רוצה גם לשמוע את היבואנים בתשובה לשאלה הזאת.

איתן כבל: בסוף נקבל את התמונה הכוללת ואם יש כאן איזו מכשלה כזו או אחרת שצריך לתת עליה את הדעת אז ניתן עליה את הדעת.

<עודד פלוס: ממש בשתי מילים, אנסה לקצר בדבריי ככל האפשר.

<עודד פלוס: הבעיה היא לא הקריטריונים אלא הזמן.

<עודד פלוס: הטענה שהמחירים צריכים לעלות היא בגלל שהזמן לצורך פעולת השחיטה ולצורך הבאת הבשר לארץ התקצר.

<עודד פלוס: אני חושב שהקריטריונים שקבענו נכונים ומתאימים.

<עודד פלוס: הם באו להעלות את רמת הכשרות, הם לא באו לגרום נזק.

<עודד פלוס: אלמלא הבג"ץ, אלמלא ההליכים המשפטיים יכול להיות שהדברים היו נפתרים קודם לכן.

<עודד פלוס: כל העניין הזה נגרר.

<עודד פלוס: הכול הוא זמן.

<עודד פלוס: אני אומר עוד פעם, אני לא רוצה להיכנס לשאלה האם זה אמיתי או לא אמיתי, זה לא ענייני, אני לא בקי בנושא הזה, אני לא בקי במחירים, זה לא התפקיד שלי.

<עודד פלוס: הכול הוא עניין הזמן.

<עודד פלוס: לעניין הזמן יש אחראים.

<עודד פלוס: לנו יש אולי אחריות מסוימת, ליבואנים יש אחריות מסוימת, אולי למשרד המשפטים יש אחריות מסוימת.

איתן כבל: בשביל זה אנחנו פה.

איתן כבל: אעבור לחבר הכנסת רזבוזוב ואז ליבואנים, לחבר הכנסת מקלב, לבעלי הסופרמרקטים, כדי שנקבל את המיפתח הרחב של ההתייחסות, כדי שנוכל להוציא מתחת ידינו הבנה במה דברים אמורים.

איתן כבל: בבקשה, חבר הכנסת יואל רזבוזוב.

יואל רזבוזוב: קודם כול, תודה ליוזמי הדיון, חבר הכנסת לוי וחבר הכנסת מרגלית וכמובן ליושב-ראש הוועדה איתן כבל.

יואל רזבוזוב: הדיון הזה – אנחנו מבינים שהוא חשוב.

יואל רזבוזוב: מדובר כאן על משבר שהולך להתרחש ואנחנו כבר לקראת חגים ואנחנו כבר יודעים על עליות מחירים.

יואל רזבוזוב: אני חושב שזה לא כזה משבר.

יואל רזבוזוב: בבקשה, יש לי פה פתרון.

יואל רזבוזוב: יזמתי הצעת חוק ביחד עם יושב-ראש הוועדה כבל.

יואל רזבוזוב: אני חושב שגם חבר הכנסת לוי ואחרים יצטרפו אליי.

יואל רזבוזוב: הצעת החוק מבקשת בכמה מילים להסיר את המגבלות על ייבוא בשר קפוא שקיבל הכשר הלכתי בידי גופי הרבנות והקהילות היהודיות בחוץ לארץ.

יואל רזבוזוב: זה פתרון פשוט מאוד.

יואל רזבוזוב: הציבור בישראל נתקל בעוגיות וופלים בסופרמרקטים שעליהם כתוב "כשרות צרפת", "כשרות בלגיה".

יואל רזבוזוב: למה לבי בשר צריך את החוק הזה?

יואל רזבוזוב: למה הציבור צריך לשלם על שליחת משגיחי כשרות ושוחטים מישראל לשם?

יואל רזבוזוב: עשיתי על זה מחקר עומק, דיברתי עם ציבור דתי, דיברתי עם אנשים שומרי מסורת בחוץ לארץ, כולם אוכלים במסעדות בברוקלין ובמקומות אחרים והכשרות שם מתאימה להם.

יואל רזבוזוב: הם אומרים: "אין לנו שום בעיה עם הכשרות הזאת".

יואל רזבוזוב: אז למה אנחנו וציבור משלמי המסים כמובן צריכים לשלם על קבוצות השוחטים שיוצאים מישראל לשם?

יואל רזבוזוב: זה קבוצות, ממש פמליה שצריך לממן אותה, את הטיסות והמלונות, ואם מישהו חולה צריך להחזיר אותו לארץ ולשלוח אחר בטיסה.

יואל רזבוזוב: כל זה מייקר לנו את המחירים ב-20-30 אחוזים.

יואל רזבוזוב: האמינו לי, עשיתי על זה מחקר מעמיק, כולל המספרים.

יואל רזבוזוב: הצעת החוק הזאת היא הצעת חוק צרכנית שמטיבה.

יואל רזבוזוב: אני לא אומר לבטל את חוק הבשר, אל תתבלבלו.

יואל רזבוזוב: אולי גם זה היה רעיון, לבטל את חוק הבשר ואז היינו מקבלים גם בשר איכותי יותר וגם הרבה-הרבה יותר זול, אבל אנחנו מדינה יהודית דמוקרטית, אני מקבל את חוק הבשר, אבל בתיקון.

יואל רזבוזוב: צריך להוריד את המגבלה הזאת של שוחטים מישראל שיגיעו לחוץ לארץ.

יואל רזבוזוב: אנחנו סומכים על הקהילות היהודיות שלנו, יש שם רבנים מצוינים.

יואל רזבוזוב: הייתי יושב-ראש ועדת התפוצות, נפגשתי עם יהדות בתפוצות ואנחנו באמת סומכים עליהם וגם כשאנחנו נוסעים לחוץ לארץ אנחנו אוכלים אוכל עם כשרות מקומית.

יואל רזבוזוב: אני מקווה מאוד שיתמכו בהצעת החוק הזאת כי היא הצעת חוק צרכנית נטו.

איתן כבל: תודה.

איתן כבל: חבר הכנסת מקלב, בבקשה.

אורי מקלב: אדוני היושב-ראש, תודה שהקדמת את רשות הדיבור שלי כי אני חייב לצאת.

אורי מקלב: קודם כול, אתה יודע שמתחילת הקדנציה שלך ועד עכשיו בכל ועדה שבה דיברתי שיבחתי אותך, שאתה לא הפרת את ההבטחה שלך לא להזניח את הנושא החברתי-הכלכלי-הצרכני, מישיבה לישיבה אתה דן בה.

אורי מקלב: וגם הפעם אני רואה את זה כנושא צרכני ולא נושא אחר על שינוי חוק הכשרות.

איתן כבל: אני לא חושב שזאת הכוונה של מי מן האנשים שיושבים כאן.

אורי מקלב: גם אם לחבר הכנסת רזבוזוב יש תובנות בעניין הזה, אבל לא זאת כוונתו.

אורי מקלב: אני מצטרף לקריאה של המציעים, של חבר הכנסת מיקי לוי ושל חבר הכנסת אראל מרגלית, לא להעלות את מחירי הבשר.

אורי מקלב: אם מחירי הבשר יעלו ב-25% לציבור הרחב, לי זה יעלה כפול.

אורי מקלב: אם אתה משלם 40 שקל לקילו, אני משלם 80 שקל לקילו; אם המחיר יעלה אצלך ב-25%-30% אצלי הוא יעלה ב-50%-60%.

אורי מקלב: אני חושב שאין שום צורך ואין שום סיבה שמחירי הבשר יעלו.

אורי מקלב: שינוי הדרישות של הרבנות הראשית, אם היה, הוא שינוי של הליכים פנימיים בעניין הליכי הכשרות.

אורי מקלב: לא שמעתי שביקשו להוסיף עוד משגיחים, לא שמעתי שביקשו להוסיף עוד ראשי צוות.

אורי מקלב: ביקשו לעשות הסדרה או שינוי בתוך התהליך, בקריטריונים, רוטציות בין המשגיחים ובין ראשי הצוות.

אורי מקלב: אין שום סיבה, כאשר לא הוסיפו צוותים ולא הוסיפו דרישות חדשות אלא עשו שינויים פנימיים, שזאת תהיה סיבה שמישהו ירצה להעלות את מחירי הבשר.

אורי מקלב: כוועדת הכלכלה אנחנו לא ניתן לנצל את התהליכים האלה, שאני מבין שהיו הליכים מגובים משפטית, שבאו לשמור על החוק ועל הסדר, שהם יהיו הסיבה לעליית מחירים.

אורי מקלב: צריך לציין, נעשתה רפורמה בצריכת הבשר בישראל כאשר התירו ייבוא של בשר.

אורי מקלב: אם פעם הבשר היה רק לעשירים, היום בשר הוא לא רק לעשירים, היום בשר הוא מצרך לכול.

אורי מקלב: מי שלא מהדר בכשרות מיוחדת הבשר שלו עולה במחיר זול יותר מאשר קילו גרעינים שחורים.

אורי מקלב: אני משלם על זה כמו קילו פיסטוק, אבל עדיין זה בפרופורציה שניתן לעמוד בה.

אורי מקלב: יש כאן הידרדרות במדרון חלקלק של עליית מחירים.

אורי מקלב: אם נפרוץ עכשיו וניתן להעלות את המחירים יהיו מספיק סיבות למי שירצה להגיע לעושר – אני לא ראיתי לאן הולכים ה-25% או 50% האלה, למי?

אורי מקלב: מי העלה את המחירים?

אורי מקלב: האם העלו את התעריף למשגיח בחוץ לארץ?

אורי מקלב: האם העלו את השכר לראש צוות?

אורי מקלב: האם הוסיפו עוד אנשים?

אורי מקלב: למה המחיר צריך לעלות?

אורי מקלב: בשל איזו סיבה מעלים את המחיר?

אורי מקלב: אני גם מלין על כך ודורש שלא יעלו וחושב שאין סיבה שיעלו את המחיר.

אורי מקלב: אם יש הסדרות כאלה ואחרות לא יכול להיות שיבואנים – אם הם הסיבה – ינצלו את המצב הזה.

אורי מקלב: אני שומע כעת ממנכ"ל המשרד לשירותי דת שהעניינים ביניכם הסתדרו.

אורי מקלב: אתם צריכים להודיע מהסיבות האלה, מכיוון שיצאו משלחות לחוץ לארץ, מכיוון שיש שחיטה, שהיא תגיע עד החגים ולא תהיה עליית מחירים.

אורי מקלב: את זה אתם צריכים להודיע מכיוון שאם אתם לא תודיעו על כך יהיו מספיק אנשים שינצלו את השוק הזה.

אורי מקלב: אני חושב שמכאן צריכה לצאת הקריאה: אין סיבה, אסור שתהיה עלייה ומחירי הבשר לא יעלו לקראת החגים.

אורי מקלב: תודה.

איתן כבל: תודה לך, חבר הכנסת מקלב.

איתן כבל: מי מהיבואנים יציג את הדברים?

<אופיר ווגלטר: אני לא יכול לדבר, אני לא מוסמך, לא באתי בשם כל היבואנים.

<אופיר ווגלטר: מסובך מדי להסביר מה המקום שלי.

<אופיר ווגלטר: אני נותן שירותים של ייבוא ליבואנים גדולים אחרים.

<אופיר ווגלטר: המחיר עלה בגלל המחסור שיש כרגע.

<אופיר ווגלטר: זה לא דבר שימשיך לקרות כי הרי באיזה שלב כאשר הדברים יתאזנו והייבוא יתחיל להגיע אני מאמין שהמחיר יתאזן, כי בסך הכול יש הרבה יבואנים וכולם מתחרים על אותו שוק.

איתן כבל: ברשותך, אני מנסה להבין.

איתן כבל: אני מודה, יש דיון שהוצג על-ידי המציעים ואני עדיין לא מבין.

איתן כבל: אני מנסה לאחוז- - -

<קריאה: את השוק בקרניו.

איתן כבל: אפילו לפני שנאחז אותו בקרניו, להבין מה קורה פה בכלל, איפה העניין.

איתן כבל: אני מבקש מאדוני, אולי תדע להציג את הבעיה, כפי שהוצגה על-ידי חבריי, שבעקבותיה נוצר המחסור ונוצר אותו מדרון חלקלק.

<אופיר ווגלטר: המחסור הוא בגלל שבדרך כלל נוהגים לשחוט ב-30-36 מפעלים בעת ובעונה אחת בחוץ לארץ.

<אופיר ווגלטר: כרגע, עד לפני שבוע שחטו אולי ב-4 או ב-6 מפעלים.

<עמיחי פילבר: ב-10.

איתן כבל: למה?

<אופיר ווגלטר: כי היבואנים נחשפו לאותם קריטריונים בספטמבר בשנה שעברה, ממש לפני תום העונה הקודמת.

<אופיר ווגלטר: אנחנו יוצאים בדרך כלל לעונות שהן בין חגים לחגים.

<אופיר ווגלטר: פתאום באופן פתאומי החליטו לכפות על היבואנים את היישום של אותם קריטריונים.

מיקי לוי: אנחנו מדברים על 10 חודשים.

<אופיר ווגלטר: מחודש מרץ השנה, ממש טרום העונה.

<אופיר ווגלטר: בספטמבר כתבו איזה נוהל, שלא יישמו אותו באופן מיידי באותה עונה אלא התחילו ליישם אותו בעונה שלאחר מכן.

מיקי לוי: כלומר היו לנו 10 חודשים לטפל בזה.

<אופיר ווגלטר: לא דיברו אתנו.

<אופיר ווגלטר: הרבנות הראשית – אם אני מתחבר לדברים של המנכ"ל עכשיו – עשתה את התיקון, הגיעה ביחד אתנו לאיזו הבנה, אבל אם אנחנו הולכים אחורה, ההתחלה היתה אי-שם בחודש מרץ שאז לא ישבו אתנו, לא דיברו אתנו, לא הקשיבו לנו.

<אופיר ווגלטר: קבעו קריטריונים שבעינינו היו בלתי נתפסים.

<אופיר ווגלטר: הרבה חלקים בקריטריון היו מעלים מאוד-מאוד-מאוד את העלות של אותן משלחות כשרות.

<אופיר ווגלטר: מסובך להסביר איפה זה כן היה משפיע מאוד, איפה זה לא, מעבר לדברים בסיסיים אחרים.

<אופיר ווגלטר: אל תשכחו שהרבנות מעולם לא הסכימה להעסיק את אותם אנשי שחיטה.

<אופיר ווגלטר: מצד אחד, היא אמורה לנהל איזו רשימה של אנשים שמוכשרים לבצע את התפקיד, את כל ההיררכיה של התפקידים, ומצד שני, אנחנו היבואנים משלמים את המשכורת שלהם.

<אופיר ווגלטר: ומצד שלישי, הם אומרים: לא רק שאתם משלמים, אנחנו גם נעשה לכם הגרלה ונקבע מי עובד אתכם.

<אופיר ווגלטר: דברים בסיסיים, שאם היו יושבים אתנו ומדברים – בעצם היום, אם אנחנו הולכים לסוף, הם כן החליטו שעכשיו תוקם איזו ועדה והיבואנים יהיו חלק ממנה.

<אופיר ווגלטר: ברבנות הראשית יודעים היטב שהאנשים שהכי בקיאים בנוהלי הכשרות, למרות שרובנו הולכים בלי כיפה, זה אנחנו, היבואנים, כי זה העבודה שלנו, זה העסק שלנו, על זה אנחנו מתקיימים.

<אופיר ווגלטר: החליטו על כל מיני נהלים שקשה לחיות איתם.

<אופיר ווגלטר: אחרי זה ניסו ליישם את הנהלים והם ראו לבד – הם עשו בערך 100 הגרלות לאנשי צוות ומתוכן 85 לא היו ישימות בכלל.

<אופיר ווגלטר: במקום לשבת אתנו ולדון לפני זה נוצר מצב שמחודש אפריל ועד לפני שבוע לא נשחט הבשר אפילו לא ב-10% מהכמות הרגילה.

<אופיר ווגלטר: היום אין מכולות עם בשר בדרך לארץ.

<אופיר ווגלטר: מה שאתה אומר על עליית המחירים זה כבר לא יתוקן לפני החג אלא יחמיר לפני החג, עניין של היצע וביקוש.

<אופיר ווגלטר: אולי זה יתוקן לקראת השלבים הבאים.

יואל רזבוזוב: מה זאת אומרת שההגרלות לא היו ישימות?

<אופיר ווגלטר: אם אתה שוחט בן 80 שגר בארגנטינה ואתה רוצה לעבוד בארגנטינה קרוב לבית במפעל שלא דורש ממך לעלות הרבה מדרגות, ואתה נדרש לעבוד במפעל באוסטרליה, מן הסתם לא תיסע.

<אופיר ווגלטר: אני נותן סתם דוגמה קיצונית.

<אופיר ווגלטר: אנחנו רואים את התפקיד של הרבנות- - -

אורי מקלב: בואו נאמר כך, לא מצאו חן בעיניכם, אולי בצדק, הקריטריונים של הרבנות הראשית והחלטתם לשבות.

<אופיר ווגלטר: מה זה לשבות?

<אופיר ווגלטר: אנחנו לא עובדים אצל הרבנות.

<אופיר ווגלטר: אין שביתה.

אורי מקלב: לא שביתה.

אורי מקלב: לא שחטתם.

אורי מקלב: הקריטריונים שהרבנות קבעה לכם, שלא דורשים תוספת כוח אדם או תוספת בשכר אלא סוג של הסדרה אחרת, דהיינו שלא אתה תקבע מי ראש הצוות אלא מישהו אחר יקבע, או שראש הצוות ייקבע בהגרלה – זה לא מצא חן בעיניכם.

<אופיר ווגלטר: בין היתר.

אורי מקלב: מה שנקרא אצלכם "לא ישימים".

אורי מקלב: לכן לא מוציאים לשחיטה.

אורי מקלב: תאר לך, אדוני היושב-ראש, שנעשה רגולציה על מפעל שמייצר משהו וזה לא נראה לו אז הוא שובת ואחרי זה יש מחסור ולכן יש גם עליית מחירים.

אורי מקלב: זו בעצם ההבנה.

<אופיר ווגלטר: זה לא דומה.

<אופיר ווגלטר: אתקן אותך, אדוני, שברוב רובם של הנהלים זה מייקר משמעותית את עלות צוות השחיטה.

<אופיר ווגלטר: אבל זה לא הנקודה.

איתן כבל: איפה זה עומד עכשיו?

<אופיר ווגלטר: רוב הצוותים – אפשר להגיד שכולם – עובדים, כבר בערך 10 ימים.

איתן כבל: אני מבין שהגעתם להבנות.

<אופיר ווגלטר: הגענו להבנות.

<אופיר ווגלטר: אגלה לך אבסורד אחד, שאתמול בבג"ץ, למרות שיש הבנה בין הרבנות הראשית ליבואנים והסכמה שתהיה ועדה שבה ידונו על הכול, משרד המשפטים לא ייצג את הרבנות כפי שהיה צריך, הוא התנגד לפשרה שהצענו.

<איגי פז: אני מבקש למחות על הדברים.

<אופיר ווגלטר: כך אני מבין.

<אופיר ווגלטר: אני לא משפטן.

<אופיר ווגלטר: כך הבנתי.

אורי מקלב: בחלק מן הדברים היתה דרישה של משרד המשפטים שלא היתה דרישה של הרבנות הראשית.

אורי מקלב: חלק מן הסיבות להתנגדות שלהם הוא בגלל משרד המשפטים.

איתן כבל: חבר הכנסת מקלב, גם נתתי לך לדבר לפני הזמן וגם אתה עושה מהומות?

איתן כבל: בבקשה.

<אופיר ווגלטר: ישבתי אתמול בבג"ץ והוצגה שם הפשרה, ההסכמה שבין היבואנים לרבנות הראשית, שבאה לידי ביטוי בהחלטה של מועצת הרבנות הראשית.

<אופיר ווגלטר: יושב-ראש מחלקת שחיטת חו"ל (שח"ל) של הרבנות רצה שעורך-הדין שלו, קרי: הפרקליטות, ייצג אותו מול השופט רובינשטיין, והוא לא היה מוכן, והוא רצה לדבר ועורך-הדין לא נתן לו לדבר.

<אופיר ווגלטר: כלומר, אתמול הפרקליטות, המדינה, לא ייצגה את המדינה, היא ייצגה את הפרקליטות עצמה.

<אופיר ווגלטר: כלומר, אנחנו עדים לבלגן נוסף לקראת העונה הבאה, שוב יכפו על היבואנים דברים שיהיה להם קשה לחיות איתם.

איתן כבל: לאט-לאט לכם, יש תפנית בעלילה.

יצחק וקנין: אתה רוצה שאתאר לך את העניין בדקה?

יצחק וקנין: אסגור לך את כל הפינות.

יצחק וקנין: להערכתי משרד המשפטים לא מסכים לצורת הַעֲסָקָה שיוצרת מצב בלתי אפשרי ולכן הוא התנגד למתווה.

יצחק וקנין: זאת ההערכה שלי, ואני לא אומר את זה סתם אלא מכיוון שיש בזה משהו.

יצחק וקנין: בקו החשיבה הזה יש משהו נכון בגלל שאם היבואן הוא גם המעסיק שלי ואני מחויב לאותו יבואן, אשמע יותר ליבואן מאשר למערכת המפקחת.

יצחק וקנין: יכול להיות שזאת המציאות ולכן נוצר הכאוס הזה בין משרד המשפטים לבין המשרד לשירותי דת שמנסה אולי לגשר.

יצחק וקנין: זאת הבעיה המרכזית.

יצחק וקנין: הבעיה היא בהַעֲסָקָה, שהיבואנים מעסיקים את השוחטים.

איתן כבל: ברשותכם, רשות הדיבור לעו"ד עמיחי פילבר, מנהל מחלקת שחיטת חו"ל ברבנות הראשית, בבקשה.

<עמיחי פילבר: אני ממלא מקום.

<עמיחי פילבר: נכנסתי לתפקידי לפני חצי שנה אחרי שהנהלים נקבעו ולפני שהם יושמו.

<עמיחי פילבר: כפי שאמרו פה, הנהלים נקבעו בספטמבר, לא יושמו בעונה שלאחר מכן, באוקטובר, והחליטו ליישם אותם בעונת הקיץ שהיתה אמורה להתחיל ב-26 באפריל.

<עמיחי פילבר: כדי לעשות סדר, הזמן מתחילת העונה ועד עכשיו מתחלק לשלוש תקופות.

<עמיחי פילבר: קודם כול, צריך לדעת ש-10 מפעלים עובדים כמעט מתחילת העונה.

<עמיחי פילבר: אלה היבואנים הקטנים שלא היתה להם יכולת לעשות שביתה, הם היו פשוט מאבדים גם את המפעלים שלהם בחוץ לארץ, את ההתקשרות עם המפעלים, וגם לא היה להם בשר למכור והם היו מתמוטטים.

<עמיחי פילבר: הם יצאו לפי הנהלים שהרבנות הראשית קבעה מלכתחילה.

<עמיחי פילבר: במקביל היבואנים הגדולים פנו לבג"ץ, לקחו אנשי צוות והפעילו אותם.

איתן כבל: אל תחזור על הדברים שכבר נאמרו.

<עמיחי פילבר: עד 18 ביוני היינו בהליכים משפטיים.

<עמיחי פילבר: הרב הראשי הזמין את כל יבואני הבשר והם נפגשו אתו ב-7 במאי.

<לאה ורון: על מה היתה המחלוקת המשפטית?

<עמיחי פילבר: אנחנו קבענו נהלים והם לא הסכימו לקבל אותם.

<עמיחי פילבר: אנחנו אמרנו להם: כל עוד אתם בהליכים משפטיים נגדנו אנחנו לא מדברים.

איתן כבל: מה הנהלים?

יצחק וקנין: מה הנהלים?

יצחק וקנין: מה הכאוס בנהלים?

<עמיחי פילבר: הנהלים קובעים ששלושה אנשים בכירים בצוות לא נבחרים על-ידי היבואנים אלא הרבנות הראשית עורכת הגרלה בין אנשי הצוות הקיימים והיבואנים מקבלים אותם בהגרלה.

איתן כבל: מה הבעיה?

<ריקרדו גולדשמידט: לא בכל המפעלים יש אותם תנאים, לא בכל מדינה יש אותו בקר.

<ריקרדו גולדשמידט: לא לכל בודקי החוץ יש אותו ניסיון, אותה הסמכה.

איתן כבל: כלומר, יש התמחות?

<ריקרדו גולדשמידט: התמחות, בדיוק.

<ריקרדו גולדשמידט: אנחנו התנגדנו בגלל – למשל מקרה שקורה לי היום: הרבנות נתנה לי בודק חוץ שבמקום שייתן לי תפוקה של 85-86 אחוז כשר אין לי אפילו תפוקה של 50 אחוז כשר, עם אותן עלויות.

<ריקרדו גולדשמידט: למה?

<ריקרדו גולדשמידט: כי האדם לא מקצועי.

<ריקרדו גולדשמידט: אני מבקש מהרבנות הראשית: האדם הזה לא מקצועי.

<ריקרדו גולדשמידט: ידעתי שהוא לא מקצועי.

<ריקרדו גולדשמידט: אני יודע שהוא מקצועי לדברים אחרים.

איתן כבל: אנחנו עוברים לשלב של מחלוקת עניינית, שזה לגיטימי.

איתן כבל: אם הטענה היא שההגרלה עלולה לייצר עיוות, זה ויכוח ענייני.

איתן כבל: יש מי שאולי מתמחים בבהמה דקה.

<ריקרדו גולדשמידט: מי שהביא את שיטת ההגרלה היה מישהו מתוך הרבנות הראשית.

איתן כבל: מה הוא רצה להרוויח מזה?

<ריקרדו גולדשמידט: כוח אישי.

<ריקרדו גולדשמידט: מי שקבע את ההנחיות החדשות, את כל הנוהל החדש, זה אנשים שאין להם ניסיון בשחיטה, שלא מכירים את המפעלים בחוץ לארץ, למרות שהם עובדים של הרבנות הראשית.

עליזה לביא: האנשים שקבעו את הקריטריונים אין להם ניסיון בשחיטה?

<ריקרדו גולדשמידט: ממש לא.

<ריקרדו גולדשמידט: מנהל מחלקת שחיטות חו"ל ברבנות הראשית הוא עורך-דין שהביאו מהמשרד לשירותי דת.

<ריקרדו גולדשמידט: בחיים שלו הוא לא היה במשחטה, בחיים שלו לא ראה שחיטה והוא לא מכיר את השוחטים, הוא לא מכיר שום דבר בשחיטה.

<ריקרדו גולדשמידט: דרך אגב, אין לי שום דבר נגדו.

<צבי יעקבזון: גם אליקים רובינשטיין לא היה שם.

<ריקרדו גולדשמידט: מנהל מחלקת שחיטות חו"ל ניסה לעזור לנו כשהוא הבין את הבעייתיות.

<ריקרדו גולדשמידט: הוא חשב ששמים את כולם בהגרלה וכולם אותו דבר.

<אופיר ווגלטר: אני יכול לדייק בעניין ההגרלה?

איתן כבל: עזוב, הבנו.

איתן כבל: למרות המבטא הבנו נהדר.

איתן כבל: תסיים, בבקשה.

<עמיחי פילבר: הטענות שטוענים היבואנים נטענו גם בבג"ץ ונטענו גם באוזנינו, ואנחנו קשובים ומקשיבים.

<עמיחי פילבר: ב-18 ביוני הסתיים הדיון בבית-הדין הארצי לעבודה.

<עמיחי פילבר: התחיל שם משא ומתן בינינו.

<עמיחי פילבר: זה היה יום חמישי בערב.

<עמיחי פילבר: ביום ראשון, למחרת בערב מבחינת הרבנות הראשית, כל הצוותים היו משובצים אחרי שהפקנו לקחים, אחרי שתיקנו את הקריטריונים.

איתן כבל: אתה אומר לי שאתם הייתם קשובים לדברים.

<עמיחי פילבר: אנחנו קשובים מרגע שלא איימו עלינו בבתי-משפט, מרגע שנכנסו אתנו למשא ומתן ישיר ולא תחת בתי-משפט.

<עמיחי פילבר: בתוך 24 שעות, עם שבת באמצע, מיום חמישי בערב ועד יום ראשון בערב התקיים המשא ומתן וביום שני בבוקר הצוותים יכלו לצאת לחוץ לארץ.

<עמיחי פילבר: כאן נכנס משרד המשפטים.

<עמיחי פילבר: בפועל הצוותים יצאו ב-8 ביולי.

איתן כבל: תודה.

איתן כבל: נציג משרד המשפטים, בבקשה.

<איגי פז: אני ממחלקת ייעוץ וחקיקה במשרד המשפטים.

<לאה ורון: אנחנו מבקשים בפעם הבאה שתהירשם לדיונים של ועדת הכלכלה.

<איגי פז: קיבלתי, בסדר.

<איגי פז: חשוב לדבר על הרציונל שעומד מאחורי הקריטריונים.

<איגי פז: נטען פה: כוח ושליטה.

איתן כבל: ברשותך, לפני הקריטריונים – בינתיים אני מנסה "לדוג" מה קורה פה.

עליזה לביא: החורים ברשת רחבים מאוד.

איתן כבל: אני מבקש שתנסה לעשות לנו סדר, אם אתה יודע, לדייק לנו את המחלוקת.

<איגי פז: הרציונל יותר דומה לרציונל שחבר הכנסת וקנין הצביע עליו.

<איגי פז: כפי שנאמר, עד לפני שנה מי שבחר את אנשי הצוות היו היבואנים.

<איגי פז: הם בוחרים אותם, הם משלמים להם.

<איגי פז: יש כאן ניגוד אינטרסים.

<אדם גולדשמידט: איך ניגוד אינטרסים?

יצחק וקנין: חבר'ה, לא יעזור לכם, יש ניגוד אינטרסים.

יצחק וקנין: אל תנסו לטייח.

<איגי פז: יש פה שני אינטרסים שהם לכאורה מנוגדים.

<איגי פז: מצד אחד, האינטרס של היבואן הוא להכשיר כמה שיותר, כי זה האינטרס הכלכלי שלו.

<איגי פז: מצד שני, יש את האינטרס של הצרכן שומר הכשרות וגם האינטרס של הרבנות הראשית בתור הרגולטור.

<איגי פז: היה צריך אולי להדגיש את זה יותר בפתח הדברים.

<איגי פז: בעצם האינטרס שלהם הוא להכשיר רק את מה שכשר.

<איגי פז: הוגשה עתירה שעלתה פה על קושי.

<איגי פז: כדי לפתור את הקושי הזה מועצת הרבנות הראשית התכנסה.

איתן כבל: איזה קושי?

<איגי פז: הקושי של ניגוד האינטרסים הזה , שמצד אחד איש הצוות מחויב ליבואן, הוא רוצה להיבחר בפעם הבאה, הוא רוצה שהיבואן ישלם לו, ומצד שני הוא מחויב לאינטרס הכשרותי-הלכתי.

איתן כבל: אתה אומר שזה כמו דירקטור.

איתן כבל: ברגע שהדירקטור נבחר יש עליו חובה.

איתן כבל: במקרה הזה, הוא מוצא את עצמו בין הפטיש לסדן כי מי שבוחר בו מצפה- - -

עליזה לביא: שהוא יתגמל אותו במכירות גבוהות, ויש פה בעיות כשרות, כך אני מבינה בין השורות.

איתן כבל: ומצד שני, הרי בסוף הסיפור הוא הכשרות.

איתן כבל: אני מנסה למצוא את נקודת האיזון.

איתן כבל: בסוף, אם אני מקשיב וקשוב, ואתם קשובים האחד לשני, הבעיה הרבה פחות גדולה.

איתן כבל: אפשר למצוא את נקודות האיזון.

איתן כבל: אבל בוא תהיה יותר ממוקד, בבקשה.

איתן כבל: אתה עוזר לי קצת יותר ממה שחשבתי.

<איגי פז: אני מנסה.

<איגי פז: הצבענו על בעיית הנציג וכדי לפתור את הבעיה ישב צוות ברבנות הראשית וגיבש את הקריטריונים הללו.

<איגי פז: כפי שנאמר כאן בקצרה, זה לא נקבע כלאחר-יד אלא לאחר התייעצות.

<איגי פז: על-פי מה שאני מכיר, העבירו את זה וגם חלק מהקריטריונים המקוריים שונו בעקבות השיח עם היבואנים.

<איגי פז: לדוגמה, בהתחלה דיברו על 6 אנשי צוות שיוגרלו, אחרי זה ירדו ל-3.

<איגי פז: אולי אתם לא מכירים את זה אבל יעידו גם הנציגים מהרבנות הראשית שנעשתה עבודה רצינית וגובשו הקריטריונים הללו.

<איגי פז: לאחר מכן קיבלנו "אור ירוק" מבג"ץ, אבל גם אחרי שהרבנות הראשית קיבלה "אור ירוק" מבג"ץ בוחנים את הדברים תוך כדי.

<איגי פז: הם פנו אלינו ואנחנו הלכנו איתם בעתירה הזאת יד ביד.

<איגי פז: לכן אני גם חייב למחות על הדברים שנאמרו פה.

<איגי פז: אולי בא-כוח היבואנים רוצה לייצג את הרבנות הראשית טוב יותר ממה שאנחנו עושים.

<אופיר ווגלטר: הייתי אתמול בדיון.

<איגי פז: אני מבקש למחות על הדברים.

<איגי פז: בטווח זמנים קצר מאוד נדרשנו במשרד המשפטים לעניין.

<איגי פז: כן, היו לנו גם הערות, היו לנו גם מחלוקות מהותיות.

<איגי פז: רצינו גם להבין מה פתאום קרה שהודענו על קריטריונים מסוימים, בג"ץ נתן לנו הערות ופתאום אנחנו משנים אותם.

<איגי פז: רצינו להבין בעצמנו כדי שנוכל להסביר את זה במסגרת ההליך המשפטי.

<איגי פז: יש טענה אחת על היעדר ישימות.

<איגי פז: יש טענה שנייה על לחץ מסוים.

איתן כבל: אני לא שופט עכשיו.

איתן כבל: עזוב את זה, אל תכניס אותי אל תוך כל התהליכים האלה.

איתן כבל: העניין ברור.

איתן כבל: התקדמנו.

<איגי פז: היה עדכון לקריטריונים.

<איגי פז: הודענו על העדכון.

<איגי פז: אתמול היה דיון בבג"ץ, קיבלנו "אור ירוק" גם לעדכון.

<איגי פז: כפי שאני רואה את זה כרגע הדברים הועברו למסלול יותר מוסכם.

<אופיר ווגלטר: אנשי משרד המשפטים לא קיבלו את עמדת הרבנות הראשית.

<אופיר ווגלטר: אנשי הרבנות הראשית יגידו לכם את זה טוב ממני, אני לא מייצג אותם.

<אופיר ווגלטר: מה שהפרקליטות אתמול הגישה לבג"ץ זה תיקונים להסכמות שהגענו איתם.

<איגי פז: אתה יודע מה עמדת הרבנות הראשית?

<איגי פז: אתה חושב שאתה יודע מה עמדת הרבנות הראשית?

מיקי לוי: נחמד לשמוע על כל הוויכוחים ביניכם אבל אתם לא נותנים לנו פתרונות.

מיקי לוי: תגידו לי מה אתם עושים כדי שהמחיר ירד.

מיקי לוי: אתם עסוקים בהטחת האשמות, הם אומרים כך ואתם אומרים כך, והאזרח באמצע משלם מחיר כבד.

עליזה לביא: למה הגענו למצב הזה?

איתן כבל: אני מבין בדברים האלה, אני לא אידיוט, על אף שאני הדיוט בעניין הזה.

איתן כבל: הלכות שחיטה זה לא עניין של מה בכך.

עליזה לביא: אבל למדת.

איתן כבל: למדתי אבל אני אפילו לא מתיימר לומר שאני יודע.

איתן כבל: השיח לא זר לי.

איתן כבל: אני מנסה למצוא את הנקודות שיודעות לגשר.

איתן כבל: בסוף-בסוף יש טענה שמחירי הבשר עולים ואנחנו עלולים למצוא עצמנו לקראת החגים שהמחירים יאמירו אף יותר.

איתן כבל: ודרך אגב, בתוך העולם הדתי, ובוודאי החרדי, כפי שאמר חבר הכנסת מקלב, ככל שהמחיר עולה עבור שומרי המסורת או אחרים, שם זה מקבל מכפלות.

איתן כבל: לא נפתח את הדיון הזה עכשיו.

מיקי לוי: ושם יש משפחות מעוטות יכולת.

<אופיר ווגלטר: זה חלק מהקריטריונים.

איתן כבל: יש שם עולם ומלואו ואני לא רוצה להיכנס לזה.

איתן כבל: אני עדיין מנסה.

איתן כבל: נדמה לכולכם פה שקוראים לי שופט.

איתן כבל: אני מקשיב, התפקיד שלי להקשיב.

איתן כבל: אני אובייקטיבי בעניין הזה.

איתן כבל: אנחנו באים ברגע זה לייצג גורם אחד, את הציבור, וזה מה שמעניין אותו.

איתן כבל: בנקודה הזאת – ואני מניח שכך גם המציעים – לא באנו ממקום של דתיות או ממקום של מאבק למען היבואנים.

איתן כבל: זו לא השאלה בכלל.

איתן כבל: אין כאן בכלל דיון סביב השאלות הללו.

איתן כבל: אני לא יודע ולא רוצה להכריע או לפסוק מי צודק יותר.

איתן כבל: אני מנסה בסך הכול להבין דבר אחד פשוט, מבלי שהגענו להצעת החוק של יואל רזבוזוב ושלי, שיואל רזבוזוב מוביל אותה, שהיא אולי ההצעה הנכונה והטובה ביותר, אבל לא נפתח את זה פה.

איתן כבל: אני מנסה למצוא את נקודת ההשקה לפחות לזמן הקרוב, שלקראת החגים הקרובים לא נמצא את עצמנו בעליית מחירים.

מיקי לוי: אדוני היושב-ראש, אני מבקש את סליחתך, לא שחררו אותנו מישיבה אחרת למרות שביקשנו כי הנושא הזה חשוב מאוד.

מיקי לוי: קודם כול תודה על הדיון.

מיקי לוי: אנחנו סומכים עליך שתביא לנו מחיר הוגן.

מיקי לוי: אודה לכם אם תעשו מאמץ.

מיקי לוי: צר לי, לא שחררו אותי מהישיבה, הייתי מאוד רוצה להישאר כאן.

<ריקרדו גולדשמידט: כל עוד מלאי הבשר יקטן המחיר ימשיך לעלות.

<צחי ליפקה: אני מחברת "טיב טעם", אני הבעלים והמייסד.

<צחי ליפקה: אני דווקא מתחבר מאוד לדבריו של חבר הכנסת מיקי לוי.

<צחי ליפקה: אני מייצג למעשה את כל הקשת, מאל"ף ועד ת"ו, כי אני גם יבואן, גם סופרמרקטים וגם תעשייה.

<צחי ליפקה: התעשייה שלי, ושל רבים אחרים שמתעסקים בתעשיית הבשר, כנראה תשבות בתוך חודש או חודש וחצי כי אין לנו בשר לייצור.

<צחי ליפקה: אנחנו מדברים על ייצור.

<צחי ליפקה: מאות פועלים ייפלטו החוצה.

<צחי ליפקה: אנחנו לא מסוגלים לייצר, לא קשור אם כשר או לא כשר, אנחנו משתמשים בכורח המציאות בבשר כשר.

<צחי ליפקה: הדברים שלי לא יהיו פופולריים.

<צחי ליפקה: אני רואה את האנשים.

<צחי ליפקה: אני באתי ממשפחה חרדית, כל חיי עשיתי בבתי-ספר חרדיים אז את הצד הזה אני מכיר.

<צחי ליפקה: חברים, אנחנו מדברים על קטסטרופה, על עליית מחיר של 80%.

איתן כבל: למה?

<צחי ליפקה: מכיוון שהיבואנים – אולי כן ואולי לא, אני לא יכול להיכנס למחסנים ולבדוק – מטפטפים את הבשר החוצה.

<צחי ליפקה: אתה מזמין 5 משטחים, אתה מקבל חצי משטח או משטח, המחיר מטפס, אתה מקבל עוד חצי משטח, עוד משטח.

<צחי ליפקה: קשה נורא להתנהל כך, קשה נורא למכור כך.

יצחק וקנין: אתה אומר שהיבואנים מנצלים את המצב הזה?

<צחי ליפקה: לא כך אמרתי.

<צחי ליפקה: אני לא שופט.

איתן כבל: אם אני מביא דברים בשם אומרם, הוא אמר: אינני מתיימר להיכנס למחסנים ולדעת.

<צבי יעקבזון: למה יש חוסר?

<צבי יעקבזון: אף אחד לא מסביר.

איתן כבל: תיכף נגיע לזה.

<צחי ליפקה: אני עובד עם היבואנים האלה כבר שנים, הם אמינים עלי.

<צחי ליפקה: אני לא חושד בהם בספסרות.

<צחי ליפקה: אבל צריך לתת לכולם לחיות לאורך כל השנה והם לא יודעים מתי יבוא עוד בשר.

מיקי לוי: אתה מייצר תמונה.

<צחי ליפקה: התמונה קשה.

<צחי ליפקה: אני רוצה להגיד עוד דבר, ונפתח פה סוגריים בכל הדיון הזה.

<צחי ליפקה: בני דודינו חוגגים חגיגה לא נורמלית בבשר הקפוא המוברח למדינת ישראל בכמויות.

<צחי ליפקה: אני יכול למלא לכם משאיות בכל יום.

יצחק וקנין: סליחה, אני עוצר אותך עוד פעם.

יצחק וקנין: משרד החקלאות, יש לכם אומדן לגבי הייבוא של הבשר?

יצחק וקנין: יש לכם רישום מדויק כמה מיובא?

<קריאה: דיברת על בשר "שחור" שמיובא מהשטחים?

יצחק וקנין: אני לא שואל את השאלה הזאת סתם.

יצחק וקנין: אני יכול לדעת מה המלאי?

יצחק וקנין: הם חייבים להגיד לכם את המלאים שלהם על-פי החוק, נכון?

<יצחק בן דוד: יש לנו נתונים על היקפי הייבוא של בשר קפוא.

יצחק וקנין: אתם היבואנים עלולים להסתבך מהעסק הזה, אני אומר לכם.

<יצחק בן דוד: שמי איציק בן דוד, סמנכ"ל סחר חוץ במשרד החקלאות.

<יצחק בן דוד: אין לנו כמובן נתונים על כמויות בשר קפוא מוברח, שאני מניח שגם לא עומדים בקריטריונים הסניטריים ובכשרות.

<יצחק בן דוד: אין לי נתונים.

<יצחק בן דוד: יש לי נתונים על הייבוא הכשר מבחינת הנהלים.

<יצחק בן דוד: היקף יבוא בשר בקר קפוא למדינת ישראל הוא 60% מסך כל הצריכה של בשר בקר במדינת ישראל.

<יצחק בן דוד: אין ספק שמחסור בכמויות האלה גורם באופן טבעי לעליית מחירים.

יצחק וקנין: יש לך אומדן של המלאים?

<יצחק בן דוד: לא.

<יצחק בן דוד: אין לנו שום פיקוח על הכמויות.

יצחק וקנין: כמה בשר הגיע לפה בחודשים האחרונים?

יצחק וקנין: יש לך נתונים כאלה?

<יצחק בן דוד: אין לי פירוט.

<יצחק בן דוד: יש לי את סך כל הכמות של ראשי בקר שהגיעו לפה.

<יצחק בן דוד: אין לי נתונים על היקפים של בשר בקר קפוא.

יצחק וקנין: אני אקבל את הנתונים.

<צבי יעקבזון: אז איך אפשר לדעת שיש 60%?

איתן כבל: הוא שואל איך אתה קובע 60% מתוך 100% כשאתה לא יודע מה הנתונים.

<יצחק בן דוד: יש לנו נתונים של ממוצעים רב-שנתיים, כולל הנתונים של שנת 2014.

<לאה ורון: אז תאמר אותם.

<יצחק בן דוד: היקפי הייבוא של בשר בקר קפוא, על-פי נתוני המכס שהם הנתונים הכי אמינים שגם מדווחים, הם בסביבות 70,000 טון בשנת 2014, בכל השנה.

יצחק וקנין: אתה יכול להגיד לנו מה היה בשנת 2013?

יצחק וקנין: לגבי שנת 2015 יש לך נתונים כלשהם?

<יצחק בן דוד: ב-2015 יש לי נתונים רק על ראשי בקר שיובאו.

יצחק וקנין: אני מבקש לקבל את הנתון הזה ממך לגבי שנת 2015, כמה הגיע.

<קריאה: כדאי לא לערבב בין עגלים לבין בקר קפוא.

יצחק וקנין: גם את זה אני מבין.

<ריקרדו גולדשמידט: ב-2 ביולי קיבלנו אישור לצאת לחוץ לארץ.

<ריקרדו גולדשמידט: כל מפעל מייצר בממוצע בין 300 ל-500 טון.

<ריקרדו גולדשמידט: ניקח ממוצע של 400 טון.

<ריקרדו גולדשמידט: 23 מפעלים.

<ריקרדו גולדשמידט: מדובר פה על 25,000 טון.

<ריקרדו גולדשמידט: זה החוסר של חודשיים וחצי.

איתן כבל: בבקשה תסיים את דבריך.

<צחי ליפקה: ההשלכות של חוסר הבשר לא יפגעו רק בבשר.

<צחי ליפקה: כלומר, זה לא שאדם יאמר: אין בשר, נאכל דגים או עוף.

<צחי ליפקה: מחירי הדגים יעלו, אני כבר מרגיש את זה, אני יבואן דגים, ומחירי העוף יעלו.

איתן כבל: זה תגובת שרשרת.

<צחי ליפקה: בוודאי, הכול יעלה.

<צחי ליפקה: אדם יחשוב פעמיים על שולחן החג שלו.

<צחי ליפקה: אצלי לפחות 60 טון בשר במלאי – אני לא יכול להשיג עוד בשר לתעשייה, זה אומר שבחודש הבא אני כבר לא עובד, אלא אם כן מישהו יפתיע אותי פה.

יצחק וקנין: הם יפתיעו אותך, אל תדאג.

איתן כבל: מי הרגולטור של כל הסיפור הזה?

<צחי ליפקה: אני לא מדבר על חוק הבשר, על החלומות של 4-5 מיליון ישראלים בישראל שהיו רוצים לראות פה בשר איכותי חופשי מגיע, אני לא מדבר על זה.

<צחי ליפקה: לא קרה כלום.

<צחי ליפקה: אבל שהמשפחה החרדית שלי שגרה בברוקלין מקובל עליה בשר שהם אוכלים שם ואילו בישראל הכשרות הזאת לא מקובלת?

איתן כבל: לא באתי לבנות את רומא ביום אחד.

איתן כבל: אני בסך הכול מנסה לחשוב איך לפתור לקראת החג את המחסור.

איתן כבל: עזוב את זה עכשיו.

<צחי ליפקה: יש שני פתרונות, או תקנת חירום או לאפשר שחיטות.

<אדם גולדשמידט: בשר כשר מגיע מייבוא כבר יותר מ-40 שנים לישראל באותם נהלים.

<אדם גולדשמידט: אני לא מבין למה אנחנו לא יכולים להמשיך במסלול שהיינו בו עד עכשיו.

<אדם גולדשמידט: אם אתה מחפש פתרון מהיר, פתרון שיוריד את המחירים באופן מהיר ככל הניתן, צריך לחזור לנהלים שעבדו במשך כל השנים.

<ריקרדו גולדשמידט: במהלך יותר מ-30 שנים היינו עושים שחיטה כשרה.

<אליהו הבלין: אני יועץ הרב הראשי.

<אליהו הבלין: אני מבקש להגיב על שתי נקודות עיקריות.

<אליהו הבלין: נושא הקריטריונים, שאני מבין שהיבואנים מנסים למשוך לכיוון של "מי היה צריך את זה בכלל?

<אליהו הבלין: " כפי שנאמר רק לפני רגע, אנחנו רוצים לומר מה קרה פה, בחצי מילה.

<אליהו הבלין: היום הכול ממוחשב ויש טבלאות ממוחשבות.

<אליהו הבלין: התחילו להגיע טבלאות ודיווחים על השחיטות בחוץ לארץ והרבנות הראשית שמה לב שיש יבואנים שעובדים עם צוותים קבועים במשך עשרות שנים ובאורח פלא אחוזי הטרפות שלהם מאוד-מאוד נמוכים, ברמות שלא ייאמנו, לפעמים פחות מ-10%, ולא פעם אחת אלא לאורך זמן, במשך 3-4 שנים.

<אליהו הבלין: המסקנה הפשוטה של הרבנות הראשית היתה שיש פה קשר לא כשר, קשר לא בריא בין יבואן בשר לצוות שחיטה קבוע שלו, שעובד אתו במשך שנים ושזה לא ייתכן.

<אליהו הבלין: אנחנו יכולים "לעבוד" על כולם ולומר: "כשר, כשר, הרבנות שמה חותמת" אבל אנחנו רוצים לדעת מה האמת.

<אליהו הבלין: אם אנחנו רואים שאצל יבואנים מסוימים אחוזי הטרפות נמוכים לפי כל קנה מידה בעולם, שאין דברים כאלה, אנחנו מבינים שצריך לעשות איזה שינוי.

<אליהו הבלין: השינוי שהרבנות הראשית עשתה לא אמור לייקר ולא אמור לעשות שום דבר.

<אליהו הבלין: היא אמרה רק דבר אחד: שלושת ראשי הצוות – הצוות כולל כ-15 אנשים – יוגרלו ויוחלפו.

<אליהו הבלין: לא היבואן יגיד שהוא עובד עם ראש צוות שנוח לו אתו כבר 30 שנים ושהם מבינים זה את זה והוא משלם את משכורתו ונותן לו בונוסים ואולי עוד דברים שאנחנו לא יודעים עליהם.

<אליהו הבלין: אנחנו לא יודעים, אנחנו לא משרד חקירות.

<אליהו הבלין: אמרנו: לא יהיה יותר כדבר הזה.

<אליהו הבלין: הרבנות הראשית תיקח מאגר של ראשי צוות ושל בודקי חוץ – בהתחלה חשבו גם על בודקי פנים – תעשה הגרלות וכל אחד יצוּוָת באופן אקראי.

<אליהו הבלין: זה השינוי העיקרי.

<אליהו הבלין: היו עוד שינויים קטנים בבד"צים החרדים, שאני לא חושב שהוועדה כרגע דנה בזה ושזה כל-כך מעניין אותה, למרות שזה גם היה צריך לעניין.

<אליהו הבלין: זה הקריטריון המרכזי.

<אליהו הבלין: למרות כל הדברים האלה הרבנות הראשית אמרה כל הזמן שתהיה מוכנה להגמיש את הקריטריונים ולבחון אותם לאורך זמן, וגם הודיעה את זה לבג"ץ, וזה מה שהיא עשתה.

<אליהו הבלין: הגיעו להבנות עם היבואנים כבר לפני חודש, שזה היה בעצם הזמן הקריטי כדי שהבשר יגיע לחגים באופן שוטף בלי שום מחסור.

<אליהו הבלין: לפני חודש הכול היה מסודר ומאורגן.

<אליהו הבלין: הרבנות הראשית ויתרה, שאחד משלושת אנשי הצוות לא יהיה משובץ על-ידי הרבנות הראשית – בודק הפנים לצורך העניין – אלא רק שניים מראשי הצוות.

<אליהו הבלין: היבואנים בלית ברירה הסכימו לזה, למרות שעד אז בסיפור הזה של המחסור – הם פשוט עשו "שביתה איטלקית".

<אליהו הבלין: לא כפי שסיפרו פה.

<אליהו הבלין: במשך חודשיים-שלושה הם אמרו: אנחנו נשבור את הרבנות הראשית, לא נוציא צוותים, המחסור ילך ויגדל, הלחץ על הרבנות ילך ויגדל עד שהרבנות תישבר.

יצחק וקנין: הם גם יעשו קופון, אל תדאג.

<אליהו הבלין: את זה אני לא אומר.

<אליהו הבלין: שכל אחד יבין כרצונו.

<אליהו הבלין: הם פשוט לא הוציאו צוותים.

<אליהו הבלין: לפני חודש הכול הסתדר.

<אליהו הבלין: אם היו יוצאים צוותים בזמן שעמיחי פילבר אמר, לפני חודש, לא היה שום מחסור, אפילו לא מלאכותי – חלק מהמחסור פה מלאכותי כפי שהרב וקנין אמר.

יצחק וקנין: אני אוכיח שהוא מלאכותי.

יצחק וקנין: אתם מדברים עם חקלאי שיודע את כל הנתונים.

<אליהו הבלין: לא היה שום מחסור.

<אליהו הבלין: מה שלעודד פלוס ולעמיחי פילבר כנראה לא כל-כך נעים לומר, נתקבלה הסכמה לפני חודש אולם בשבועיים הבאים העיכובים היו אך ורק בגלל משרד המשפטים.

<אליהו הבלין: קרה פה דבר שבעיניי הוא מוזר.

<אליהו הבלין: משרד המשפטים, שמייצג את הרבנות הראשית וייצג אותה בכבוד בכל הערכאות, גם בבית-הדין לעבודה וגם בבג"ץ וניצח בכל הערכאות, אני לא אומר שהגולם קם על יוצרו, כי זה לא גולם, כי מדובר פה באנשים שהם ההיפך מגלמים, אבל הם התחילו להיכנס אל תוך הדברים וגם דברים שהרבנות הראשית החליטה כבר שהיא יכולה להתפשר ושהיא רוצה להוריד אותם, כי היא עצמה חשבה שזה מוגזם, הם החליטו פתאום: לא.

<אליהו הבלין: למשל היה נושא של צינון בין ראש צוות שעובד עבור בד"צים או עבור הרבנות הראשית.

<אליהו הבלין: הם עומדים על כך שיהיה צינון של שנתיים.

<אליהו הבלין: כלומר, צריך לשים את האצבע על הנקודה, העיכוב המהותי היה בגלל שמשרד המשפטים התעקש יותר ממה שהרבנות הראשית עצמה התעקשה.

<אליהו הבלין: בעיניי זה דבר לא נורמלי, אבל אני לא מבין בזה כל-כך.

<אליהו הבלין: עוד הערה אחת לגבי הצעת החוק שדיברו עליה כאן.

איתן כבל: לא, לא.

איתן כבל: תכתוב תזכירים בבית.

איתן כבל: אנחנו עוד לא שם.

איתן כבל: שכר מצווה – מצווה.

איתן כבל: אנחנו לא עוסקים כעת בעניינים אחרים.

איתן כבל: ברשותכם, יש כאן עוד מישהו שממש מרגיש צורך לומר משהו?

<צבי יעקבזון: אני מבקש להעיר כאזרח או כמנהל סיעת ש"ס.

<צבי יעקבזון: אני באמת לא נגד אף אחד.

<צבי יעקבזון: למה תוך כדי הדיונים והוויכוחים לא התקדמתם?

<צבי יעקבזון: הייתם שולחים צוותים.

<ריקרדו גולדשמידט: זה בלתי אפשרי.

<אליהו הבלין: הרבנות הראשית הסכימה.

<אליהו הבלין: משרד המשפטים לא הסכים.

<אליהו הבלין: משרד המשפטים הודיע לרבנות הראשית שאסור, שלא תקין לשלוח צוותים כל עוד הדיונים מתנהלים.

<צבי יעקבזון: הייתם נכנעים בינתיים לקריטריונים שהיבואנים ביקשו, שולחים צוותים וממשיכים את המאבק ולא מוותרים, אבל השוחטים היו בחוץ לארץ בינתיים.

<צבי יעקבזון: לפי הנהלים החדשים יכולתם להמשיך ובינתיים הייתם ממשיכים את המאבק.

<ריקרדו גולדשמידט: זה לא חוקי.

<ריקרדו גולדשמידט: זה מה שרצינו אבל הרבנות הראשית לא נתנה לנו.

<צבי יעקבזון: אבל בינתיים לשלוח צוותים.

<אליהו הבלין: לפי הקריטריונים החדשים התחננו שתצאו.

איתן כבל: לא מעניין מה היה, זה לא פותר ולא מקדם אותנו לשום מקום.

<עמיחי פילבר: שתי נקודות בפרקטיקה לפתרון הבעיה.

<עמיחי פילבר: קודם כול, לגבי המלאים, חוץ מהיבואנים אף אחד לא יודע מה באמת מצב המלאים.

איתן כבל: מה הפתרון?

<עמיחי פילבר: קודם כול לברר מה המלאים באמת.

<עמיחי פילבר: זה היכולת שלכם, לא שלנו.

<עמיחי פילבר: אם באמת קיימים מלאים- - -

<לאה ורון: ואם באמת קיים מחסור?

<עמיחי פילבר: אם יש מחסור אז יש מחסור, אז אין מה לעשות.

<עמיחי פילבר: אבל אם אין מחסור אז המחירים לא צריכים לעלות.

<עמיחי פילבר: דבר שני, יש עוד נקודה במחלוקת בינינו לבין משרד המשפטים.

<עמיחי פילבר: אני חייב להגיד שהיא קיבלה אתמול אישור של בג"ץ.

<עמיחי פילבר: ביקשנו שהצוותים שיצאו בעונה הזאת ייצאו גם בעונה הבאה בלי הגרלה נוספת כי הגענו עם היבואנים לאיזה שקט.

<עמיחי פילבר: אנחנו יכולים לדון איך לפתור את הבעיות לקראת סוף העונה הבאה.

<איגי פז: זה לא עלה בכלל בפני בג"ץ.

<עמיחי פילבר: אולי יש דרך לפנות אל משרד המשפטים שיסכים לדבר אתנו על הנושא הזה כדי שנגיע להבנה, שלא נצטרך לעשות עוד פעם הגרלה, שלא נצטרך עכשיו לבזבז חודשיים במריבות עם היבואנים ונוכל לפתור את הבעיה באופן כללי לטובת העונות הבאות.

איתן כבל: יש גם איזה היגיון, שלא כל פעם עורכים את ההגרלה.

איתן כבל: אתה לא יכול כל הזמן לסמן את האנשים, עוד לפני שהתחילו, כעבריינים.

איתן כבל: נכון, כתוב "לפתח חטאת רובץ" והכול בסדר גמור, אבל צריך שתיווצר איזו יציבות.

איתן כבל: אין הכרח שמערכת יחסים שמתפתחת בין השוחטים והמשגיחים לבין היבואנים היא בהכרח רעה.

איתן כבל: השאלה איך אתה מוצא את נקודת האיזון.

איתן כבל: ניתן לומר את זה על כל דבר כמעט.

איתן כבל: אני לא מכיר את העניין.

איתן כבל: זה כבר הגיע בפני בג"ץ שדן בזה.

איתן כבל: זה דיון קצת מוזר כי הוא בא מזווית – הוא בכלל נדון בבתי-משפט.

<אליהו הבלין: הדברים הסתדרו כבר.

איתן כבל: אגיד לכם מה ההרגשה שלי.

איתן כבל: קודם כול, ברור שהאזרח הוא שמשלם.

איתן כבל: זאת נקודת המוצא.

איתן כבל: דבר שני, יש איזו אמת שלא נמצאת אצלכם וגם לא נמצאת אצלכם.

איתן כבל: כשאני מדבר על האמת שלי כאזרח, אני רוצה קודם כול לדעת שאני מקבל בשר עם כשרות.

<ריקרדו גולדשמידט: גם אנחנו.

איתן כבל: חס וחלילה לא אמרתי בשום פנים ואופן שיש מעשה, אפילו לא ברמז, שאף אחד לא יטעה להבין אותי בעניין הזה.

איתן כבל: כל אשר אני אומר, כל אחד אמון על תפקידו.

איתן כבל: בסופו של עניין גם אני, כשאני קונה את הבשר בסופרמרקט אני רוצה להיות סמוך ובטוח שזה בשר כשר.

איתן כבל: ועדיין החברה הישראלית בליבה שלה אוכלת כשר, גם אנשים לא דתיים.

איתן כבל: אני לא ממציא לכם את הגלגל.

<אופיר ווגלטר: אנחנו מסכימים לזה לגמרי.

איתן כבל: אתה לא צריך לחזק אותי, זה ברור לי.

איתן כבל: מצד שני, אין זה סוד, סיפורי הכשרות ימיהם כימי האדם.

איתן כבל: הקרב המתמיד שמתקיים: כמה משגיחים צריך ואילו.

איתן כבל: זה ענף מכניס, בלי עין הרע הוא התפתח, עד כדי כך שכאשר אני במילואים אחד רוצה לאכול לחם בהכשר הזה ואחר רוצה בהכשר ההוא.

איתן כבל: מה זה, תוכנית כבקשתך?

איתן כבל: אני מודע למתח הפנימי המתקיים בין הרבנות הראשית לבין ההכשרים אחרים, לבין בד"ץ, לבין כל ההכשרים, מהחתם סופר וכל המעגלים והרב לנדאו, כל אחד בא עם הסיפור שלו ורוצה להיות ראש וראשון, לצערי.

איתן כבל: אני מקווה ששני הרבנים הראשיים הנוכחיים יצליחו להחזיר את קרנה של הרבנות הראשית, שתהיה ראש וראשון, לא כמו ה"דרדאלע" של הכשרות.

<אליהו הבלין: בשביל זה צריך שתהיה לה אמינות.

איתן כבל: אתה רואה שאני הולך בינתיים על הנתיב.

איתן כבל: בסוף אנשים רוצים להרגיש שלמים ובטוחים.

איתן כבל: פעם היה "עשה לך רב", עכשיו זה "עשה לך כשרות" או "עשה לך משגיח כשרות".

איתן כבל: אלה דברים שבסוף מייקרים את המחיר, אין מה לעשות, אנחנו יודעים את זה.

איתן כבל: זה בכל מקום.

איתן כבל: אני לא מעביר קו ואומר: אלה משגיחי הכשרות.

איתן כבל: כמו בכל דבר אף אחד מאתנו הוא לא ייבוא אישי.

איתן כבל: כמו שהיבואנים הם לא ייבוא אישי לענייני בשר, אלה לא יבואנים אישיים לענייני דת.

איתן כבל: כולנו בסוף בני אדם ורוצים למצוא את נקודת האיזון.

איתן כבל: בשורה התחתונה, ממה שאני מבין ממכם, נכון לרגע זה בבתי-המשפט בדרך כזו או אחרת יש הבנות.

<ריקרדו גולדשמידט: לא.

איתן כבל: אז מה בית-המשפט עשה?

<אדם גולדשמידט: משרד המשפטים מפריע לנו באמצע.

<אדם גולדשמידט: אנחנו רוצים להגיע להבנות עם הרבנות הראשית.

<אדם גולדשמידט: אנחנו יודעים, ובמשך כל השנים ידענו להגיע להבנות.

<אליהו הבלין: הרבנות מצליחה להסתדר עם היבואנים נכון לרגע זה.

<איגי פז: קודם כול המשפטנים אשמים בכול.

<איגי פז: ..

<איגי פז: זה תמיד נאמר.

איתן כבל: לא נגיד כך, וזה לא פוטר אתכם מלענות תשובה על העניין.

<איגי פז: אענה לגופו של עניין.

<איגי פז: הבסיס שבגללו תיקנו את הקריטריונים, ניגוד העניינים הזה עדיין קיים ולא התפוגג.

<איגי פז: כדי להסביר לבג"ץ למה אנחנו פתאום משנים את הקריטריונים היינו צריכים נימוקים טובים.

<איגי פז: היו נימוקים שיכולנו להסביר, והסברנו אותם לבג"ץ והוא קיבל אותם, והיו דברים שהיה לנו קשה להציג.

איתן כבל: איפה זה עומד ברגע זה?

<איגי פז: פרט לכך, חשוב להגיד שגם היתה ישיבה עם שר האוצר ועם שרת המשפטים והגיעו להסכמות.

<איגי פז: את ההסכמות האלה אנחנו מסרנו.

<איגי פז: אז הטענה שמשרד המשפטים לא מייצג את הרבנות הראשית אין לה על מה להסתמך.

<צבי יעקבזון: הוא אומר שהרבנות הראשית ויתרה יותר מדי.

<צבי יעקבזון: אולי הוא צודק.

<אליהו הבלין: אבל אי אפשר להגיד לאנשי המקצוע שהם לא מבינים.

איתן כבל: אתה רואה, עכשיו שניהם נגדך.

איתן כבל: ..

איתן כבל: היינו מתחילים מזה.

איתן כבל: ..

איתן כבל: אני רוצה ממך מענה.

איתן כבל: יושבים פה שני – לכאורה, במירכאות כפולות ומכופלות – "הנצים" שאמורים לעבוד אחד עם השני, וכל אחד בא ממקומו שלו, אלה כדי שתהיה כשרות ואלה כדי שתהליכים לא יהיו מעמיסים ומכבידים על מהלך העבודה, שזה יהיה תקין וזה יהיה תקין.

איתן כבל: אתה אומר עכשיו שאתה רוצה להיות, מה?

<איגי פז: אנחנו הצגנו את ההסכמות שנעשו במעמד השרים.

<איגי פז: היו למשנה ליועץ המשפטי לממשלה שתי הערות וגם על ההערות האלה הוסכם באותו ערב.

<איגי פז: זה המידע שמסרנו.

איתן כבל: סלח לי, למרות הכול ואף-על-פי-כן אינני מצליח להבין, למען השם.

איתן כבל: אתה גורם לי להרגיש כאילו משהו לא בסדר בי.

איתן כבל: אני מנסה להבין.

איתן כבל: נעשה הצבעה אם מישהו מבין מה קורה פה.

יצחק וקנין: צריך פה שני דברים, ראשית, צריך שהם יתפשרו קצת, ושנית, שהם יוציאו את המלאים.

<קריאה: אתה טועה.

איתן כבל: אני חייב להבין מה קורה.

איתן כבל: בסוף יש כאן שני גופים מרכזיים.

איתן כבל: כל אחד אמר את מה שהביא מהבית.

איתן כבל: בסדר, הבנו.

איתן כבל: הפרוטוקול סבל את הכול.

איתן כבל: התקדמנו, ובסוף הגענו לנקודת השפיץ.

איתן כבל: אלה אומרים: מבחינתנו הגענו להבנות עם היבואנים.

<אופיר ווגלטר: לעונה הבאה.

איתן כבל: היבואנים אומרים: הגענו להבנה עם המשרד לשירותי דת.

איתן כבל: לכאורה אני צריך לומר: "ובא לציון גואל" וכל אחד ילך לדרכו, אבל אני מבין שעדיין לא מצליחים לתת מענה כי נציג משרד המשפטים מציג משהו שנהיה כבר בד"ץ על הבד"ץ.

איתן כבל: תנסה להסביר לי.

<צבי יעקבזון: הוא אמר פעמיים כבר שהם ויתרו יותר מדי.

איתן כבל: הבנתי את זה.

איתן כבל: אתה חושב שאמרתי שלא הבנתי כי אני צריך תרגום בגוף הסרט?

איתן כבל: למה לפרש אותי בחיי?

איתן כבל: אני מנסה להבין ממנו כי אנחנו בסוף צריכים להוציא מפה סיכום של הדברים.

איתן כבל: אני לא יכול להגיד: זה בערך סיכום.

איתן כבל: אין בערך.

איתן כבל: אני צריך לצאת מכאן עם דברים ברורים.

איתן כבל: גם הדובר של הוועדה צריך אחר-כך לכתוב מה הוחלט, ואם נמצא פה נציג "וו'י-נט" שלא הבין מה יגידו אזובי הקיר?

<צבי יעקבזון: הוא יסתדר עם זה.

<איגי פז: יש שתי נקודות שהמשנה ליועץ המשפטי לממשלה החליט שעלינו עדיין לבחון אותן.

<איגי פז: נקודה אחת היא לגבי תקופת הצינון.

<איגי פז: באותה ישיבה הגענו להסכמות על עונת צינון אחת, ירדנו משנתיים לעונת צינון אחת ואמרנו: בסדר, את זה נוכל להסביר, אבל כל עוד אנחנו לא מבטלים בכלל ואומרים שבכלל אין תקופת צינון.

<איגי פז: אחרי זה התקבלה במועצת הרבנות הראשית עמדה אחרת.

<איגי פז: את זה אמרנו שיהיה לנו קושי להציג לבית-המשפט.

<איגי פז: זה נקודה אחת.

<איגי פז: נקודה שנייה היא לגבי הגרלה נוספת לעונה הבאה מכיוון שקיים עדיין ניגוד עניינים ואמרנו שבכל עונה תהיה הגרלה.

<איגי פז: אלה שתי הנקודות שאמרנו שאנחנו צריכים עוד לבחון אותן, וכך נעשה.

<איגי פז: אנחנו בוחנים את הדברים גם תוך כדי מהלך.

<איגי פז: זה גם מה שהודענו לבית-המשפט.

<עמיחי פילבר: נעשתה הגרלה.

איתן כבל: אני אומר לך, אדוני נציג משרד המשפטים, בכל הכבוד, אתם כבר נהייתם חומרה לחומרה.

איתן כבל: אתה לא יכול להתייחס כך לאנשים.

איתן כבל: נקודת המוצא שלך היא שכל מה שאנשים עושים זה לחשוב איך לתחמן.

איתן כבל: לא נכון לעשות את זה.

איתן כבל: גם אני מבין את הרצון שלהם, אבל אני מבין גם את הרצון של היבואנים.

איתן כבל: בסופו של דבר עובדים עם בני אדם, לא עובדים עם מכונות, בסוף זה חיבור בין בני אדם.

<אליהו הבלין: אלה צוותים שגרים ביחד במשך כמה חודשים בתוך סיר לחץ וקשה לצוות אותם.

<אליהו הבלין: עשו את העבודה הגדולה הזאת.

<אליהו הבלין: אמרו: בואו נעשה את זה כך שזה יהיה טוב גם לעונה הבאה.

<אליהו הבלין: לא יהיה ניגוד אינטרסים כי נעשתה הגרלה.

איתן כבל: אתה מביא מישהו וייקח זמן עד שהוא עוד פעם ילמד.

איתן כבל: הבנו שנדרשת מעת לעת הגרלה.

איתן כבל: אפשר להגיד שתהיה הגרלה בכל 3 שנים.

איתן כבל: אדם אחרי 3 שנים כבר יהיה עבריין?

איתן כבל: אלוהים ישמור.

איתן כבל: כבר יוותר על טרפות בתוך 3 שנים כי היבואן מוצא חן בעיניו?

איתן כבל: בשורה התחתונה, כבר כתוב: "לפתח חטאת רובץ", בכל אחד מאתנו יש את החטא ולכן יש כללים ויש פה ויש שם וכל אדם מאמין והוא יודע את מי הוא מוציא ידי חובה ומי חס וחלילה עלול לפגוע.

איתן כבל: אי אפשר כל היום ללכת עם זכוכית מגדלת ולבחון כאילו אנחנו עושים בדיקת חמץ עם נר, זה לא ייגמר לעולם.

<צבי יעקבזון: איך לא יעלה המחיר?

איתן כבל: חברות וחברים, היבואנים, אני יכול רק לפנות אליכם.

איתן כבל: בהנחה שכבר הגעתם להבנות מול נציגי הרבנות הראשית ובהנחה שבסופו של תהליך משרד המשפטים לא יכול, איך אומרים, "ייקוב הדין את ההר" בעניין הזה ויצטרכו להגיע להסדר, אגיד לך מה צריך לעשות.

איתן כבל: צריך לזמן את המנכ"לים בהמשך לדיון כאן.

<אליהו הבלין: זה כבר נעשה, עשינו את זה כבר.

איתן כבל: בסדר, אז צריך אולי עוד פעם אם זה עדיין לא הסתיים.

איתן כבל: אם ייווצר מצב שעקב ההתנהלות הבירוקרטית הזאת המחירים של הבשר בסופרמרקטים לקראת החגים יאמירו- - -

<אופיר ווגלטר: מה זה "אם"?

<אופיר ווגלטר: לקראת החגים – זה כבר קרה.

<קריאה: זה תלוי ברצון הטוב של היבואנים.

<צחי ליפקה: אנחנו מדברים על פברואר-מרץ.

איתן כבל: אני לא יודע אם זה חלוט או לא.

איתן כבל: מצדי שישלחו עוד אנשים ויעבדו סביב השעון.

איתן כבל: זה פעם אחת.

איתן כבל: ופעם שנייה, אני רוצה לדעת מי בדיוק הממונים ואם צריך שתהיה שחיטה פה או כל פעולה אחרת.

איתן כבל: לא ייתכן שמחירי הבשר לציבור בחגים הקרובים- - -

יצחק וקנין: אביא לכם נתונים מ-5 השנים האחרונות על כמויות הייבוא.

יצחק וקנין: לא תהיה הפקרות.

יצחק וקנין: היבואנים לא יכולים להיות חלק נפרד מהעסק הזה.

איתן כבל: אני רוצה לדעת האם הסיבה למחסור נובעת מפעולות של היבואנים או מפעולות של משרד המשפטים או מפעולות שנגרמות על-ידי גורם אחר.

איתן כבל: זה לא יכול להיות.

יצחק וקנין: שיתערב גם שר הכלכלה.

איתן כבל: עד שבג"ץ יפסוק את פסוקו האזרחים כבר יצטרכו לשלם מחירים שלא מקובלים עלינו.

יצחק וקנין: מחירים מופקעים לא יהיו.

<ריקרדו גולדשמידט: חבר הכנסת כבל, אפשר להגיד משהו קצר?

<ריקרדו גולדשמידט: עבדנו לפני 20 או 25 שנים עם 5-6 אנשים, צוות קטן, והמספר גדל ל-15 במשך השנים.

<ריקרדו גולדשמידט: תמיד הסכמנו וויתרנו והסכמנו לעוד אנשים ועוד אנשים ועוד אנשים.

<ריקרדו גולדשמידט: כל התקנות החדשות יוצאות מתוך הנחה שכולנו מושחתים ושהשוחטים מושחתים והיבואנים מושחתים, וזה לא נכון.

<ריקרדו גולדשמידט: כל השוחטים תמיד ענו על ההנחיות של הרבנות הראשית.

<ריקרדו גולדשמידט: אנחנו היבואנים אמרנו לרבנות הראשית: "כל מי שאתם חוששים שהוא לא בסדר, שהוא מושחת, תוציאו אותו מהמערכת.

<ריקרדו גולדשמידט: לכם יש את הכוח, לכם יש את הכוח.

<ריקרדו גולדשמידט: אתם אומרים מי ראש צוות, מי בודק חוץ, מי בודק פנים, מי שוחט, זה אתם, זה לא אנחנו.

<ריקרדו גולדשמידט: תוציאו את האנשים שאתם חושבים שהם מושחתים".

<אליהו הבלין: זה סתם דיבורים.

<צבי יעקבזון: זה הגרלה.

<ריקרדו גולדשמידט: אמרתי לך למה המחיר גבוה.

<צבי יעקבזון: אני רוצה שהמחיר יהיה זול.

איתן כבל: חשבתי שאתה רוצה לעזור לי.

איתן כבל: אתה עוסק אתי בהיסטוריה.

<ריקרדו גולדשמידט: אמרתי לך למה המחירים האמירו.

איתן כבל: אני מבין את זה.

איתן כבל: זה פותר לי את הבעיה עכשיו?

איתן כבל: לא.

איתן כבל: מה אתה מספר עכשיו סיפורים לפרוטוקול?

איתן כבל: כל אחד פה מספר סיפורים לפרוטוקול.

איתן כבל: כל אחד בא כאן לדבר כאילו אחר-כך מישהו מעורכי-הדין ישתמש בפרוטוקול לבית-המשפט העליון.

איתן כבל: זה לא מעניין אותי.

איתן כבל: אני רוצה למצוא איך אנחנו יוצאים מכאן כך שבחגים מחירי הבשר יוזלו.

איתן כבל: אחד מהשניים, יכול להיות שאתם תאמרו לי שמנקודת המבט של מה שקורה עכשיו עם היבואנים זה "פאסה".

איתן כבל: בעזרת השם, נגיד, יהיה פתרון לקראת פסח, או משהו כזה, אולם לקראת החגים הקרובים לא יהיה פתרון.

איתן כבל: אני לא אומר את זה.

איתן כבל: גם מימיקה היא אמירה.

איתן כבל: אתה לא יכול להפריע לי עם כל מיני תנועות מולי.

איתן כבל: בשורה התחתונה, אני רוצה למצוא פתרון.

איתן כבל: למשל, יכול להיות, אומר נכון חבר הכנסת וקנין, יש אנשים שאמונים על העניין הזה, למשל שר הכלכלה, הוא יצטרך לבוא ולתת הסברים.

איתן כבל: אני אומר לכם, לא יקום ולא יהיה.

יצחק וקנין: חבר'ה, אתם מכניסים את עצמכם לפינה לא טובה.

איתן כבל: אני לא יודע מי מכניס את עצמו לפינה.

יצחק וקנין: כולם ביחד פה, כולם אשמים.

איתן כבל: לא מקובל עליי שבגלל הוויכוחים שמתקיימים בין הרבנות הראשית ליבואנים ובגלל חידוד כזה או אחר של משרד המשפטים בחגים נאכל בשר במחירים מופקעים.

איתן כבל: אומר לכם יותר מזה, שהשכבות החלשות בקבוצות החרדיות והדתיות ישלמו כפל כפליים על המחירים האלה כי ככל שהמחירים לקבוצות האוכלוסייה החילוניות והמסורתיות יעלו לאוכלוסייה החרדית זה תמיד עולה בעלייה תלולה יותר.

איתן כבל: מישהו צריך לתת את ההסברים.

איתן כבל: לא קיבלתי שום הסבר לְמה שקורה.

איתן כבל: שמעתי תגרנות, של מי אשם, מי יותר, מה יהיה, כמה לא יהיה.

איתן כבל: אני רוצה לדעת קודם כול מי השר הממונה על הדברים האלה.

איתן כבל: אם זה שר הכלכלה – ואני מניח שזה שר הכלכלה – אני רוצה לערוך אתו פגישה בעניין הזה בדחיפות.

איתן כבל: אני רוצה לקבל תמונה.

איתן כבל: אני רוצה התערבות דחופה של המנכ"לים בעניין הזה.

איתן כבל: לא מתקבל על דעתי.

איתן כבל: זה מקרה חמור מאוד בגלל ויכוחים, ולא משנה כאן בכלל מי צודק, זה לא רלוונטי, אין כאן ויכוחים עכשיו של "היום הרת עולם, היום תעמיד במשפט".

איתן כבל: אלה דברים שחייבים למצוא להם תשובה.

איתן כבל: ואם אין פתרון לטווח הקצר מהייבוא מצדי שיתנו הנחיות ואפשרויות לשחוט בארץ בדרך כזו או אחרת.

איתן כבל: אני לא מומחה.

<צבי יעקבזון: אין פה בהמות.

איתן כבל: אמרתי שייתכן שאין פתרון כזה.

<צבי יעקבזון: הם אומרים שיש מחסור.

<צבי יעקבזון: תוותר להם על המע"מ.

איתן כבל: אתה טועה.

איתן כבל: אם לא, לא הייתי עורך את הדיון הזה.

איתן כבל: יכול להיות שצריך בנסיבות האלה להכשיר צוותים, לשלוח אותם לחוץ לארץ במבצע.

<אדם גולדשמידט: אין אנשים ברבנות.

<אופיר ווגלטר: אי אפשר.

איתן כבל: אם אי אפשר, תלכו כל אחד לביתו.

איתן כבל: מה באתם לבלבל לי את המוח?

<אופיר ווגלטר: אבל זו האמת.

איתן כבל: אני לא יודע מה אפשר או לא.

איתן כבל: אני יודע מה אנחנו חייבים לעשות.

<אופיר ווגלטר: אני מוכרח לתקן אותך כי אין מפעלים בעולם שיכולים לשחוט בשר כשר מעבר לאלה שאנחנו עובדים בהם.

<עמיחי פילבר: לוקח 40 יום לפחות לקונטיינר להגיע לארץ.

<אופיר ווגלטר: גם אין מפעלים שיכולים לשלוח בשר כשר.

איתן כבל: אז מה אתה מציע?

<אופיר ווגלטר: אני רק מתקן אותך.

<אופיר ווגלטר: זה פתרון לא ריאלי.

איתן כבל: אתם אומרים לי שבעצם בחגים "אכלנו אותה" בבשר.

<אופיר ווגלטר: אם לא יפתרו את הבעיה אז גם בחג הבא תהיה בעיה.

איתן כבל: זה הביצה והתרנגולת.

איתן כבל: אני מנסה להבין את העניין ולא הצלחתי להבין.

איתן כבל: אני אומר לך: בסדר, ניכנס מהדלת, אתה אומר: לא, אם ניכנס מהדלת אי אפשר יהיה כך.

איתן כבל: אני אומר לך: בסדר, נבוא מהחלון.

איתן כבל: אתה אומר לי: לא, אם נבוא מהחלון אי אפשר.

איתן כבל: ואז אתה אומר לי: אם נפתור את הבעיה אז יהיה.

איתן כבל: השאלה אם הפתרון הנוכחי שאנחנו מדברים עליו, קרי: של משרד המשפטים- - -

<אופיר ווגלטר: זה לחג הבא.

<אופיר ווגלטר: זו האמת.

איתן כבל: החג הבא לא מעניין אותי.

<ריקרדו גולדשמידט: לחג הזה – נגמר.

<ריקרדו גולדשמידט: זהו, לא יהיה.

<אליהו הבלין: יש מלאים.

<אופיר ווגלטר: על הרשימות הממוחשבות שלכם אנחנו שומעים זו הפעם הראשונה.

יצחק וקנין: חבר'ה, אני אומר לכם, יש מספיק מלאים של בשר.

יצחק וקנין: אני אומר את זה באחריות מלאה.

יצחק וקנין: אביא את הנתונים לוועדה אחד לאחד.

<ארז מלול: אז איפה הם?

<קריאה: לא מוציאים אותם כי רוצים להעלות את המחירים.

יצחק וקנין: אף אחד לא יעשה עלינו קופון.

יצחק וקנין: אני אומר לכם, תהיה כתבה גדולה על הדבר זה.

יצחק וקנין: אבקש משר הכלכלה לבדוק את המלאים של כל היבואנים בלי יוצא מן הכלל.

יצחק וקנין: אני אפתיע אתכם.

איתן כבל: אני רוצה לבדוק מי הסמכות.

איתן כבל: חברות וחברים, קודם כול אני רוצה שכולנו נעבוד בידיים פתוחות ושקופות.

איתן כבל: אני מבקש שהשר הממונה יידע לתת לנו את פירוט על המלאים שנמצאים בארץ ובחוץ לארץ.

יצחק וקנין: ב-5 השנים האחרונות.

<ארז מלול: בחוץ לארץ אתה לא יכול לדעת.

איתן כבל: אני לא יכול לדעת כלום.

איתן כבל: הסיפור הזה נראה לי כבר עולם מאחורי הררי החושך.

איתן כבל: ככל שאני נכנס לזה יותר ויותר אני פחות מבין.

איתן כבל: אני מפחד כבר להרים אבן כי כל אבן פותחת לי עוד סיפור.

איתן כבל: חברים יקרים, זה שיגעון.

<ריקרדו גולדשמידט: חבר הכנסת כבל, אנחנו מתחילים לשחוט.

<ריקרדו גולדשמידט: לפני שבועיים עוד לא יצאה מכולה.

<ריקרדו גולדשמידט: למכולה לוקח 40 ימים בים.

<ריקרדו גולדשמידט: זהו, נגמר.

איתן כבל: בסדר, לצערי הבנתי.

<עודד פלוס: שמענו את הנציג של היצרנים, הקמעונאים.

<עודד פלוס: הוא שם סימן שאלה.

<עודד פלוס: אם בעל המקצוע הזה שם סימן שאלה האם זה מחסור אמיתי או מלאכותי, זה אומר דרשני.

<צחי ליפקה: לא זה מה שאמרתי.

איתן כבל: אל תפרשו אותו בחייו.

איתן כבל: כל אחד עסוק בפירוש של האחר.

איתן כבל: הקשבתי לו, למרות שיש לי ירידת שמיעה.

איתן כבל: הוא אמר: אני לא יודע ואני לא רוצה לתת בהם סימנים על משהו שאני לא יודע אותו.

איתן כבל: כך הוא אמר, הבנתי את הדברים שלו.

איתן כבל: לסיום, הבנתי שאנחנו בצרה צרורה.

איתן כבל: אומרים נציגי היבואנים: אחרי השחיטה צריך עוד 40 יום להבאת הקונטיינר.

<ריקרדו גולדשמידט: חודשיים עד שמגיע הקונטיינר הראשון.

<קריאה: וגם אין מפעלים פנויים.

איתן כבל: דרך אגב, בכמה לדעתך זה יכול לייקר את מחיר הבשר?

איתן כבל: בנסיבות שלא נעשה כלום, כמה התייקרות תהיה להערכתך במחירי הבשר, הדגים והעופות?

יצחק וקנין: עם עוף אין בעיה.

<צחי ליפקה: אם יש מחסור אז זה יתבטא גם במחירי העופות.

איתן כבל: יש ביקוש.

איתן כבל: זה מדבק.

<צחי ליפקה: אם יש מחסור אז אין משמעות למחיר כי יש מחסור, אז לא קונים.

<צחי ליפקה: אתה יכול להציע 1,000 שקל אבל יש מחסור.

<צחי ליפקה: אם אין מחסור, יש מעט ואז מוכרים אותו מאוד-מאוד ביוקר.

איתן כבל: תודה רבה על שיעור הפתיחה במבוא לכלכלה.

איתן כבל: לא לזה התכוונתי.

איתן כבל: אתה יכול להגיד: אני מתחמק.

איתן כבל: אני שואל אותך כאיש מקצוע.

איתן כבל: אמרת שמתקיים מחסור.

איתן כבל: בהנחה שהמצב הוא כפי שאנחנו רואים אותו: מגיעים לחגים ואתה יודע שהבשר במחסור, ואיך אמרת לי מהמבוא לכלכלה, כשאין היצע אז כל המחירים עולים, בכמה להערכתך הכאוס הזה – ה"פאודה", כפי שעכשיו נוהגים לומר – עלול לייקר את הבשר באחוזים?

איתן כבל: דהיינו אם היום מחיר הבשר הוא X, כתוצאה מן המחסור מה המחיר עלול להיות?

<צחי ליפקה: להערכתי נראה פה עוד 30 אחוז וזה אומר שתהיה פחות צריכה למטה ויותר צריכה למעלה.

איתן כבל: קבוצות אוכלוסייה חלשות לא יוכלו לאכול בשר.

איתן כבל: יש בתים שלא משנה כמה זה עולה תמיד יהיה בהם בשר.

<ריקרדו גולדשמידט: התחננו מהיום הראשון: תנו לנו לייבא.

איתן כבל: אתה מדבר לפרוטוקול ולבית-המשפט העליון.

איתן כבל: זה לא מעניין אותי.

<אליהו הבלין: אפשר להגביר את שחיטת העופות, שזה נעשה בארץ, וזה יכול לכסות על חלק מן המחסור.

<עמיחי פילבר: אפשר גם לבחון את האפשרות של הֲטָסָה.

<עמיחי פילבר: אני לא בקי בזה, לא יודע.

<עמיחי פילבר: יש לנו קבוצות של מפעלים שנמצאים באותם אזורים.

<עמיחי פילבר: ייתכן שאם נרכז את כל הבשר – יש לנו עכשיו חודש.

<לאה ורון: אין ייבוא של בשר מאירופה?

<עמיחי פילבר: יש גם באירופה, אבל יש הרבה בדרום אמריקה.

<עמיחי פילבר: אם נרכז שם חודש שחיטה זה בערך 10,000 טון בשר, יכול להיות שבמקום לשלוח מכולות באניות אפשר להטיס את הבשר וזה עשוי לפתור את הבעיה.

איתן כבל: אדוני מנכ"ל משרד הדתות, תגיד לי אם זה בתחום סמכותך או לא.

איתן כבל: אם לא, צריך לפנות למשרד הכלכלה.

איתן כבל: אני רוצה שתערוך בדיקה.

איתן כבל: אנחנו חייבים לדעת שמיצינו את כל ההליכים, גם אם בסוף יסתבר שזה לא רנטבילי, זה לא שווה וחבל על הסיפור.

איתן כבל: צריך לבדוק מה המשמעות של מבצע לחגים, קרי: שוחטים מוטסים לכל מיני מקומות בעולם, מצד אחד, ומצד שני, במקום להביא באניות, כי זה אורך זמן רב- - -

<ריקרדו גולדשמידט: זה בלתי אפשרי.

<ריקרדו גולדשמידט: אין מטוסים לזה.

<ריקרדו גולדשמידט: במטוס אתה יכול לקחת אולי 10 טון.

איתן כבל: בכמה זה מייקר?

<אופיר ווגלטר: זה מייקר פי שתיים.

<אדם גולדשמידט: זה ייקר פי שתיים ותגיע רק כמות קטנה של בשר.

<אופיר ווגלטר: פרט לכך שמשרד החקלאות לא מאפשר לבשר טרי לעבור את חיי המדף שמעבר ל-40 ימים, כאשר בבשר קפוא מדובר על 15 חודשים.

<אופיר ווגלטר: כל מה שמדברים פה על הטסה – לא ישים.

<ריקרדו גולדשמידט: לא על טרי ולא על קפוא.

<ריקרדו גולדשמידט: אין אפשרות להביא קפוא בכמויות.

<ריקרדו גולדשמידט: אולי אפשר להביא 20-30 טון בשר קפוא בהטסה.

<ריקרדו גולדשמידט: אנחנו מדברים פה על מחסור של 10,000-20,000 טון.

איתן כבל: כמה לדעתכם חסר בשוק?

<קריאה: 25,000 טון.

<עמיחי פילבר: 20,000 טון לא נשחט.

<עמיחי פילבר: אנחנו לא יודעים כמה יש במחסנים.

איתן כבל: עוד פעם אתה חוזר לבג"ץ?

איתן כבל: אתה כותב את הפרוטוקול לבג"ץ.

איתן כבל: זה לא מעניין אותי.

<עמיחי פילבר: אני יודע מתי נשלח הקונטיינר האחרון בעונה הקודמת.

איתן כבל: אבל זה לא מעניין, די, אמרנו, הבנו.

איתן כבל: אנחנו כבר במקום אחר לגמרי בדיון.

איתן כבל: אנחנו מנסים להבין אם זה אפשרי בכלל.

איתן כבל: יושבים פה אנשי מקצוע, כל אחד בתחומו, כך אני מקווה.

<ריקרדו גולדשמידט: באירופה בשר מוכשר, אין משחטות של בשר.

<קריאה: אין את הכמויות האלה.

<אליהו הבלין: אם אין בשר יאכלו עופות.

איתן כבל: אני לא נכנס עכשיו לצלחות של האנשים.

איתן כבל: לאן אתה שולח אותי?

איתן כבל: בסוף זה היצע וביקוש.

איתן כבל: אם אנשים ירצו תגיד להם: אין בשר, כמה עוף לשקול לכם?

איתן כבל: אני כבר מזהיר עכשיו, שלא תגידו, וזה מעבר לכל הדיון הזה שנצטרך לברר אותו לעומקו, שאי אפשר לעבור עליו לסדר היום, ולא מעניין אותי מי אשם פה, יש כאן סיפור שמישהו צריך לשלם עליו, איך אנחנו מגיעים לחגים ואין לנו בשר במחיר שווה לכל נפש.

יצחק וקנין: יש לנו בשר.

יצחק וקנין: סמוך עלי.

איתן כבל: את זה נבדוק.

יצחק וקנין: מחר בבוקר אתן את הנתונים.

<ריקרדו גולדשמידט: בואו נגיד שאתה צודק.

<ריקרדו גולדשמידט: אתה נמצא ברוסיה כדי להכריח את היבואן למכור?

יצחק וקנין: זה לא התפקיד שלך.

יצחק וקנין: זה התפקיד שלי כנבחר ציבור.

יצחק וקנין: אתה מוכן לגלות את המלאי שלך?

<ריקרדו גולדשמידט: אפילו קילו אחד אין לי.

יצחק וקנין: אז אין לך, אבל לאחרים יש.

<אופיר ווגלטר: הכי קל להתקיף.

<אופיר ווגלטר: אני רוצה לתקן.

<אופיר ווגלטר: לרוב היבואנים יש גם מפעלים של בשר.

<אופיר ווגלטר: אם המפעל של היבואן מייצר 1,000 טון בשר בחודש של כל מיני מוצרים הוא חייב לשמור בבית את מעט המלאי שיש לו.

<אופיר ווגלטר: זה סתם דוגמה לחוסר ההבנה הבסיסי.

יצחק וקנין: אני שומע שאתה מתחיל לדבר אחרת.

יצחק וקנין: אביא את הנתונים כי יש לי אותם.

<אופיר ווגלטר: ואז מה תעשה?

יצחק וקנין: אני יודע מה לעשות איתם, אל תדאג.

יצחק וקנין: אנחנו חיים פה במדינה דמוקרטית, נכון, תעשה מה שאתה חושב, זה עסק פרטי שלך.

יצחק וקנין: אבל אין לך זכות להרים את המחיר לאיפה שלא צריך להרים אותו.

<ריקרדו גולדשמידט: אין להם זכות- - -

<אופיר ווגלטר: ב-16 בנובמבר כתבנו מכתב לרב הראשי ואמרנו שמחיר הבשר יעלה.

יצחק וקנין: אל תחפש כיסוי.

יצחק וקנין: אני מסכים אתכם על הרבה דברים אבל אני לא מסכים אתכם על המחיר.

איתן כבל: אני מסיים את הדיון.

איתן כבל: אחר-כך תלך ותספר לו מה שאתה רוצה.

איתן כבל: הוועדה רואה בחומרה רבה את המצב אליו נקלענו, שלקראת החגים הקרובים הבאים עלינו לטובה מחירי הבשר עלולים לעלות ביותר מ-30% כתוצאה מהמחסור שקיים בשל הוויכוח שהתקיים ומתקיים בין היבואנים לבין מערכות השחיטה והכשרות.

איתן כבל: אבקש שתיערך בדיקה לעומק, הן של המחסנים, עד כמה שידינו משגת- - -

<ריקרדו גולדשמידט: יש מלאי חירום בצבא.

יצחק וקנין: יש מלאי שיחוק.

איתן כבל: חבר הכנסת וקנין, אתה כבר מפריע לי.

איתן כבל: אני מבקש שתיערך בדיקה של המלאים שקיימים בתוך מדינת ישראל לשעת חירום.

איתן כבל: אין סיבה שבנסיבות האלה המחסנים לא ייפתחו ושהמלאי לא יכוסה בתהליך השוטף של ההעברה.

איתן כבל: זה רעיון מצוין.

<צחי ליפקה: יש מלאי חירום של הצבא.

<אליהו הבלין: מדובר על "גשר" של שבועיים-שלושה.

<אופיר ווגלטר: האחראי הוא משרד הביטחון.

יצחק וקנין: דרך אגב, הם מקבלים כסף להחזקת המלאי.

איתן כבל: אנחנו קוראים מפה לשר הכלכלה, שהוא השר הממונה – אני לא מבקש, אני תובע, וזה עניין שנצטרך לתת עליו את הדעת ואתערב בו באופן אישי.

איתן כבל: במקרה היום יגיע אליי שר הכלכלה ואדבר אתו באופן אישי על זה.

איתן כבל: אדבר עם שר הביטחון באופן אישי על העניין הזה.

איתן כבל: הם חייבים לתת לנו את השבועיים-שלושה כדי לכסות את הפער בין היכולת של היבואנים להביא את הבשר לבין המלאים הקיימים במערכת הביטחון או בכל מקום אחר.

<צחי ליפקה: באילו מחירים?

איתן כבל: ברור, זה תלוי במחיר.

איתן כבל: זו המטרה.

איתן כבל: דבר שני, אפנה גם למי שאחראים על ענף הבשר, במקרה הזה משרד החקלאות, שיהיו בכוננות להגברת שחיטה של עופות לשוק כדי שלא ייווצר מחסור כתוצאה מכך שתהיה קנייה מוגברת, בעיקר על-ידי משפחות מעוטות יכולת שיפנו לרכוש עופות.

איתן כבל: שלא יגידו: לא נערכנו לזה.

איתן כבל: אני חוזר ואומר כדי שלא תיפול שגגה בהבנת הדברים כי זה נושא רגיש.

איתן כבל: דבר אחד, אני לא יודע עדיין אפילו למי לפנות, ייתכן שנפנה ליועץ המשפטי לממשלה.

איתן כבל: אני רוצה לדעת מי בדיוק הסמכות, היועץ המשפטי לממשלה או מבקר המדינה, לבחון מה קרה בתהליך הזה.

איתן כבל: דבר נוסף, לקראת החגים הקרובים אפנה היום לשר הכלכלה ולשר הביטחון בתביעה לבחון לאלתר את פתיחת מחסני החירום כדי לאפשר לכסות את הפער של שבועיים-שלושה כדי שייבוא הבשר יוכל להגיע לישראל, על מנת לנסות ולהוריד את המחיר, ככל שניתן, כדי שבכל בית בישראל שירצה יוכלו לקנות בשר במחיר שווה לכל נפש.

איתן כבל: הדבר הזה חייב להיפתר לאלתר.

איתן כבל: דבר שלישי, תינתן כבר הנחיה למשרד החקלאות להיערך מבעוד מועד גם אל מול השחיטה – שלא יגידו אחר-כך "שתו לי, אכלו לי", אל מול המערכות הללו של עופות, בתי שחיטה ובתי ניקוי, כדי שלא כל אחד יספר אחר כך את הסיפור שלו.

איתן כבל: לפעמים נדמה לי שיש מי שמעוניינים שהמחירים קצת יאמירו.

<צחי ליפקה: - - -

איתן כבל: האמן לי, אני מבין את זה.

איתן כבל: אני שוב אומר לכם, זה אחד הדיונים היותר בעייתיים וקשים שניהלתי מתחילת הקדנציה, שגם כאשר סיכמתי אותו בסופו אלוהים בשמים עדי – לא הבנתי מה קורה.

איתן כבל: תודה.